text:
Kralendijk – Lider polítiko di partido UPB Pablo James Kroon den un komunikado ta trese dilanti ku e situashon sosio-ekonómiko prekario i e lucha basa riba e relashon ku País madre Hulanda pa logra sosten al kaso, ku País ruman Kòrsou ta travesando, ta pidi pa komprenshon, solidaridat i sosten na lugá di hasimentu di chèrchi òf komparashon ku situashonnan ku por a presentá den e struktura Antiano.
Mi ta trese e punto aki dilanti komo lider polítiko di UPB, pasobra na diferente sitio i den diferente gremio, mi tabata testigu di kòmbersashonnan motivá dor di sentimentunan di rabia i vengansa, ku tin nan orígen den e struktura Antiano. Kòmbersashonnan ku ta duna muestra di goso i hubilo pasobra ku nos paísnan ruman ta pasando tempunan mas difísil kompará ku nos situashon aktual. Esaki ta algu ku a tokami fuertemente.
Mi ta di opinion ku tipo di ekspreshon i sentimentunan aki ta robes. Grandinan sa bisa; “ora ku kas di bo bisiña ta na kandela, kue hèmber di awa i yud’é paga e kandela pa e kandela no jega na bo kas”. Ami ke pone e dicho aki den un konteksto humanitario. Nos ta hende i den e kaso aki nos tur a sali for di e mesun kas ku ta Antías. Esaki ta hasi nos islanan ruman. I komo hende i komo ruman nos no ta frega salu den herida di otro!
Den nos vishon komo partido UPB i for di e ideología Kristian demókrata, ta ankrá e obligashon moral i étiko pa saka man yuda e próhimo den nesesidat, pa huntu nos tur kana pa dilanti. Ta pa e motibu aki mi ke hasi un súplika na nos komunidat, pa den espíritu i pa esnan ku por den akshon, duna e sosten na e pueblo(nan) di Kòrsou, Aruba i Sint Maarten, i nan mandatarionan. Ban spera ku nan lo por logra lo mihó pa nan pueblonan.
Hasi bon pa bon bini i no paga malu ku malu.


c: text/html

text:
GRUPO UNI TA INFORMA : PAKIKO E DANCE PARADE A WORDO CANCELA
Grupo Uni di Carnaval for di inicio di e temporada di Carnaval 61 a propaganda e parada Nobo dedica na hobenan cu ta â dance Continue Reading
DEPARTAMENTO DI SALUD PUBLICO TA INFORMA: NA ESNAN CU TIN UN PERMISO PA BENDE CUMINDA
Mirando cu e simannan di parada di carnaval ta yegando, Departamento di Salud Publico, ta haci un suplica na tur persona cu tin un âventvergunningâ of âventersâ, Continue Reading
SMAC TA INFORMA : SECUENCIA DI GRUPONAN DI CARNAVAL
Diaranzon atardi na Hamakas sidewalk café a tuma lugar tiramento di lot pa asina cada grupo san an number di secuencia cu nan lo ta Continue Reading
SMAC TA INFORMA : ESAKI TA E SCHEDULE OFFICIAL DI CARNAVAL 61
Aruba ricibi aki e schedule di Carnaval 61! Marca bo calendar pa asina abo tambe por asisti na cada un actividad di Carnaval 61 Nos Continue Reading
CAMBIO DEN FECHA DI FESTIVAL !!
Festival Calypso & Roadmarch Infantil/Hubenil 2015 di Carnaval DIADOMINGO dia 18 di januari Den fin siman e 25 participantenan pa e Festival Calypso & Roadmarch Continue Reading
SMAC TA INFORMA !
Durante di siman a trata diferente reunion pa actividad cu lo mester tuma lugar durante weekend venidero pa actividadnan carnavalesco. Despues cu SMAC a reuni Continue Reading

robotstxt: allowed

filter: keep


text:
Por fabor tuma na cuenta cu e fechananstipula pa e gruponan:
1. Di 1 december pa 11 december 2020, solamente pa e grupo 60 plussers, cual nanrijbewijs a caduca por haci un cita parenovacion di nan rijbewijs na e manera indica akibou. Pa esnan di edad avanza cu no tin abilidad digital, por yama nos na Censoentre 09:00 cu 11:00 or of 14:00 y 16:00 orpa nos por haci e afspraak aki pa e persona.
Rekesito: Mester bin personalmente y trece:• Afl 50,00 (cash of swipe)• Bo rijbewijs cu a caduca. • Carta di Dokter pa personanan di 65 anjabai ariba y si ta trata di renobacion di rijbewijs Categoria B-E, C, D .• Por cumpra e documento aki na postkantoor pa Afl 8,00. Despues mester hiba esaki pa bo dokter di cas. Dokter di cas ta cobra pa yena esaki. E documento aki pa ley ta valido pa 3 siman despues cudokter firma esaki. 2. Di 14 december pa 18 december 2020, solamente pa e grupo cu a pasa nan examenpero cual NO a haya oportunidad pa saka nancaarchi di rijbewijs ainda. Nan lo por haciafspraak na e manera indica akibou.
Rekesito: Mester bin personalmente y trece:• Afl 50,00 (cash of swipe)• Un ID of paspoort valido• Declaracion di Polis cu bo a pasa examen cu exito (Rijvaardigheidsverklaring)• Carta di Dokter cu bo a usa dia bo a pasa bo examen3. Di 21 december 2020 en adelante lo atendepublico en general cu nan rijbewijs a caduca, of lo caduca pronto of cu a pasa nan examen cuexito.
Rekesito:Mester bin personalmente y trece:• Afl 50,00 (cash of swipe)• Bo rijbewijs cu a caduca. • Carta di Dokter pa personanan di 65 anjabai ariba y si ta trata di renobacion di rijbewijs Categoria B-E, C, D .• Por cumpra e documento aki na postkantoor pa Afl 8,00. Despues mester hiba esaki pa bo dokter di cas. Dokter di cas ta cobra pa yena esaki. E documento aki pa ley ta valido pa 3 siman despues cudokter firma esaki.
Afspraaknan ta habri riba nos website www.censo.aw/afspraak maken/ documenten en inlichtingen/aanvragen-rijbewijs.
Por fabor, corda atene bo mes na e fechananariba indica pa cu e gruponan ora di haci boafspraak, paso esaki ta e secuencia di gruponan cu lo wordo atendí prome como prioridad.
Pa mas informacion, acudi riba nos websitewww.censo.aw/Producten en diensten/Rijbewijs.
Con nos departamento lo procesa e retraso
Manera indica ariba nos lo cuminsa cu e grupo vulnerabel prome. Despues nos lo atende cu e grupo cu a pasa examen pero ainda no tin ninguncaarchi Rijbewijs den nan poder. Esaki pa dunaBureau Examen Rijbewijs tempo pa registra e resultadonan di e examennan den e sistema nobo. Despues lo sigui cu tur cliente cu nan rijbewijs a caduca.
Pa casonan extraordinario:1. p.e. viahe pa exterior cu urgencia, por manda un mail na info@censo.aw. 2. Tambe pa e grupo cual nan rijbewijs a caduca y esaki ta den pasa un aña for di e fecha cu e la caduca, por fabor tuma contacto di biaha cuinfo@censo.aw pa nos por dunabo un fecha parenoba esaki mas pronto posibel.
Tin por lo menos un retraso di 4000 pa 5000 rijbewijs cu a caduca y no por a wordo renobaainda. Censo lo trata di recupera di e retraso akimas liher posibel. Ta calcula cu den dos luna di tempo nos lo por logra esaki. Ta pidi cooperacion di tur hende y den un corto tempo tur hende por tinnan Rijbewijs Arubano na ordo. Na principio por tacu bo persona lo tin cu warda un tiki mas largo pahaya cita.
Si bo rijbewijs no a caduca ainda, porfabor duna otronan cu si nan rijbewijs a caduca caba chens di haya nan afspraak.


text:
Diabierna ultimo Colegio San Augustin Mavo a organisa un carousel pa su alumnonan. Esaki ta un evento cu cada aña scol ta organisa cu ayudo y colaboracion di su maestronan, personanan conoci y fundacionnan.
Colegio San Augustin kier a yama danki na e siguiente fundacionnan y personanan cu a colabora pa haci e dia aki posibel: Belkis Moreau cu a duna Amor propio Rene Wild cu a duna Nutricion Jean Carlo Espinal cu a papia di un Business exitoso.
Nuraine Helder cu a papia di speaking skillsLaila Maduro cu a papia di Salud Mental Nicole Godet y Natasha Bhikhari di Reclassering Douane Self Defense cu a wordo duna door di Stacy Kim cu a papia di Depresion FEPO
Jeanette Richardson cu a papia di Human Trafficking. Wit Gele Kruis Rygel Kock cu a bin demostra con pa toca Steelpan Polis cu a papia di e peligernan di substancia Centrale Bank Aruba Elite K9 Club cu a bin duna demostracion di cacho.
E dia aki tabata hopi exitoso y e alumnonan a haya hopi informacion interesante. Colegio San Augustin ta hopi agradecido na tur e personanan y fundacionnan cu a yuda nos. Un biaha mas masha danki pa e colaboracion.


text:
Temporada di pasco a acerca. Departamento di Aduana ta pidi comunidad di Aruba pa tene cuenta cu nos orarionan di oficina:
- Diabierna 24 di december 2021 e oficinanan di Aduana lo ta cera en conexion cu ATV dag obligatorio di gobierno. Tur servicio pa clientenan y publico en general lo reanuda riba dialuna 27 december 2021.
- Diabierna 31 di december 2021 e oficinanan di Aduana lo ta cera en conexion cu ATV dag obligatorio di gobierno. Tur servicio pa clientenan y publico en general lo reanuda riba dialuna 3 di januari 2022.
Nos ta haci un suplica na tur nos clientenan pa tene cuenta cu e anuncianan aki y percura pa pidi pa servicio di Aduana na tempo pa asina evita cualkier inconveniencia.
Alabes nos ta desea comunidad di Aruba feliz dianan di Fiesta!


text:
Oranjestad-Den e ultimo dianan aki mas y mas ta bira bisto cu nos Pais tin 3 gobierno den gobierno. Ya cu nos por observa un gobierno lidera pa Minister Eman cu ta bisa algo, un gobierno di Minister Bermudes cu ta papia otro lenguage y un gobierno di Minister Oduber cu ta haci algo full diferente.
Si nos tuma por ehempel locual Minister Eman a declara den prensa Hulandes den e corant Financieel Dagblad di 1 di september 2014, nos por mira prueba cu den e gobierno aki tin tres gobierno. Den e artikel aki Minister Eman ta bisa cu su gobierno lo drecha finanzas publico door di introduci un belasting riba transaccion. Siendo cu den prensa na Aruba, Minister Bermudes ta para ariba cu ainda no ta sigur cu lo bin cu e belasting aki. Pues aki e dos ministernan ta contradeci otro, locual ta mustra cu ta dos gobierno diferente tin aki.
Den dicho artikel Minister Eman ta sigi declara cu su gobierno no ta kere den hisa entrada door di traha mas hotel ya cu esey no ta duradero. Siendo cu na Aruba Minister Oduber ta gaba cu hotel na Arashi y un MOU pa trece hotel na San Nicolas. Pues aki tambe e dos ministernan ta contradici otro formalmente.
Esaki ta djies un ehempel cu ta mustra cu nos Pais na e momento aki tin 3 gobierno den un gobierno y cada un ta papia y haci cosnan diferente te na e extremo cu bo no sa mas ta ken ta nos Minister President realmente.


text:
Guadeloupe
Guadeloupe ta un teritorio ultramar di Fransia i un region ultraperifériko di Union Oropeo den Laman Karibe. E ta konstituí pa un archipielago di isla, situá panort di Dominica i sùitost di Montserrat i ku ta konsiderá di kai bou di Antia Chikí. Usualmente ta referi na Guadeloupe komo e isla prinsipal, ku en realidat ta konsisti di dos isla dividí pa e estrecho "Rivière Salée" den Basse-Terre i Grande-Terre. Un kuarto parti di Guadeloupe ta reserva natural protehí, yamá "Parke Nashonal Guadeloupe".
Islanan[editá | editá fuente]
Galeria[editá | editá fuente]
- ↑ INSEE Guadeloupe de 2018


text:
Invershon den waf di Kòrsou
CDM Holding i Damen Shipyards Group huntu ta invertí 40 mion dòler den Damen Shiprepair Kòrsou. E modernisashon amplio di e waf ta nifiká un fortifikashon fuerte di Kòrsou komo hub marítimo den Karibe. E invershon di 20 mion euro ku Kòrsou ta invertí ta e kontribushon ku Hulanda a primintí pa sosten pa negoshi ku ta forma parti di e sosten di emergensia pa corona.
“Bunita ku tur partido konserní por a yega na bon palabrashon huntu”, segun Sekretario di estado Alexandra van Huffelen di Relashonnan de Reino. “Ta importante pa e ekonomia di Kòrsou bai dependé ménos di turismo. E dòk sigur ta kontribuí na esaki.”
“E waf tin un posishon stratégiko den e cluster marítimo di Kòrsou”, minister Ruisandro Cijntje di Asuntunan Ekonómiko ta agregá. “E ta proveé alrededor di mil kupo di trabou direkto i indirekto i tin un kontribushon promedio di 0.6 porshento na e produkto bruto interno (bruto binnenlands product) i 4 porshento na e reservanan eksterior.”
Espasio pa estudio i entrenamentu
Tantu hürdó Damen komo CDM Holding, doño di e tereno di waf i e fasilidatnan, ta invertí den e waf. CDM Holding por hasi uso di e 20 mion euro ku Hulanda a pone disponibel pa Kòrsou. E total di e invershonnan ta prinsipalmente na benefisio di infrastruktura di e waf; partikularmente e dos dòknan ku a koba. “Asina ta garantisá ku den e añanan benidero e waf ta keda un bon ambiente di trabou, ku espasio pa posibilidat di estudio i entrenamentu.” Getmar Caldera, CEO di CDM Holding ta splika.
For di febrüari 2017 Damen ta enkargá ku e maneho di e waf ku na 1959 a kuminsá komo N.V. Curaçaose Dok Maatschappij. E situashon di, i e prospektonan di e waf for di 2017 a kambia drástikamente dor di entre otro seramentu di refineria i e terminal di zeta na Kòrsou, e ‘boycot’ di Venezuela, e konsekuensia di corona i e situashon kompletu den e sektor di krudo i gas. E waf a pasa den algun aña finansiero desepshonante.
E empresa mama di Damen na Hulanda mes a karga e pèrdida di e waf di Kòrsou den promé instante. Dor di e pandemia di corona e empresa mama no por a karga esaki mas i p’esei den zomer di 2020 a bati na porta di gobièrnu di Kòrsou i CDM Holding pa sosten. Den hèrfst di 2020 Konseho di Minister di Reino a bai di akuerdo ku un pakete di sosten mas amplio pa Kòrsou pa superá e pandemia. Esei tabata inkluso un montante di 20 mion euro pa sosten empresarial individual. Gobièrnu di Kòrsou a proponé na Hulanda pa CDM Holding i Damen Shiprepair Curaçao bin na remarke pa esaki.
Potensial
Damen Shipyards Group ta kere te ainda den e potensial den e ubikashon di Kòrsou. Pa desaroyá esaki kompletamente i keda hunga un ròl importante pa kupo di trabou na Kòrsou, tambe pa e posishon di pais komo un hub marítimo den Karibe, ta hasi e waf mas resistente ku e invershonnan aki.
E komienso di e revitalisashon di e waf di barku tabata e reorganisashon di Damen na komienso di e aña aki. “E revishon di e portanan di dòk B ku Damen a laga ehekutá turesten na yüni, ta kuadra den e plan aki i ta mustra e kompromiso di nos kompania”, segun Peter Luiten, direktor di Damen Shiprepair di Damen Kòrsou.
E ‘businessplan’ pa e waf ta konsistí di un direktiva redusí nobo, eksonerashon di e debenan i sufisiente kapital pa futuro serkano. E waf a bin na remarke pa e sosten despues ku un grupo di trabou independiente a konkluí ku e ‘businessplan’ di Damen Shiprepair Curaçao ta sufisiente faktibel.


text:
Internacional: E horcan Ian cu a pasa riba Cuba a laga basta daño atras, te hasta e pais a keda...Read more
Internacional: 28 september 2022 rond di merdia horcan Ian a touch tera di Florida, pa ta precies na Lee County...Read more
Internacional: Diamars anochi laat medianan Mericano a informa mientras cu e horcan Ian ta yegando Florida, un tornado a dal...Read more
Internacional: E noticia di dialuna ta cu NASA su aparato cu a manda den espacio yama DART a dal intencionalmente...Read more
Internacional: E horcan Fiona a causa desaster na Puerto Rico, for di diadomingo atardi te cu anochi laat informacion cu...Read more
Internacional: Diahuebs e noticia a drenta cu e Reina Elizabeth II, e monarca cu e reinado mas antiguo di Inglatera...Read more
Internacional: E compania estatal di petroleo y gas na Venezuela PDVSA a informa e reinincio di produccion di gasoline di...Read more
Internacional: Nancy Pelosi kende ta e US house speaker, un posicion comparablel na nos presidente di parlamento. Pelosi su bishita...Read more
Internacional: Riba diamars e US treasury department a anuncia sancionan contra di Presidente Vladimir Putin su supuesto pareha nobo como...Read more
Internacional: Diahuebs trempan president mericano Joe Biden y presidente chines Xi Jinping a tene un combersacion basta largo pa loke...Read more
Internacional: Presidente Hanover a dicidi di paga tur heater y cambia pa awa friu so pa baña edificionan publico door...Read more
Internacional: Dos ruman muhe a keda encontra morto den nan apartament na sidney Australia bou circunstancia no comun luna pasa...Read more
Internacional: Mas cu 1000 vuelo di e aerolinea Lufthansa a keda cancela e siman aki door di manifiesto cu a...Read more
Internacional: Diamars pa 8:43 un temblor di 7.1 a keda registra riba e scala di richter mundialmente di un temblor...Read more
Internacional: Sakurajima cual ta situa na e isla Kyushu a explota diadomingo mainta trempan. Agencia meteorologico di Japon a anuncia...Read more
Internacional: Den un operation cu a termina tragicamente ora cu 14 mariniers Mexicano cu a asisti den e captura a...Read more
Internacional: Na Gran Britania a topa cu skelet di un dama di 58 aña den su apartamento despues di 2...Read more
Internacional: Presidente Mericano joe Biden ta den isolantion despues di a test positivo pa covid pa prome biaha riba diahuebs...Read more
Internacional: Cientos di mucha nan na Haiti ta buscando refugio na scol den e capital Port-au-Prince despues di a scapa...Read more
Internacional: Na april Sri Lanka ta declara nan mes bancarota y cu nan no por paga nan debe internacional di...Read more


text:
ORANJESTAD, Aruba
En conexion cu e pago di bijstand pa luna di april, Departamento di Asunto Social (DAS) mester a haci algun cambio necesario pa asina esaki por cana segun e normanan stipula door di Departamento di Salud Publico (DVG) y Gobierno di Aruba.
Localidadnan di pago
Actualmente pago di bijstand ta tuma luga den 6 diferente districto na 6 diferente localidad, Postkantoor SN, MFA Savaneta, MFA Sta. Cruz, MFA Paradera, Postkantoor O’stad y por ultimo MFA Noord.
Cambio di pago na 3 localidad
En conexion cu e ‚Äėsamenscholingsverbod‚Äô prohibicion di aglomeracion cu a keda implementa pa Gobierno di Aruba, DAS mester a bini cu cambio den e 3 localidadnan di mas grandi.
Tuma bon nota cu tin cambio solamente pa esunnan cu ta cobra normalmente na:
- Postkantoor San Nicolas
- Postkantoor Oranjestad
- MFA Savaneta.
E cambionan ta lo siguiente:
Diabierna 3 di april 2020:
- Postkantoor SN lo paga fam A te cu K for di 8:00 am te cu 12:00 pm.
- Postkantoor O’stad lo paga fam A te cu K for di 8:00 am te cu 12:00 pm
Diasabra 4 di april 2020:
- Postkantoor SN lo paga fam L te cu Z for di 8:00 am te cu 12:00 pm.
- Postkantoor O’stad lo paga fam L te cu Z for di 8:00 am te cu 12:00 pm
MFA Savaneta:
- Lo paga fam A te cu K parti mainta for di 8:00 am te cu 12:00 pm
- Lo paga fam L te cu Z parti atardi for di 1:00 pm te cu 5:00 pm
Pa loke ta trata MFA Sta. Cruz, MFA Paradera y MFA Noord no tin ningun cambio, pues pago na e localidadnan aki ta keda manera custumber di tur luna.
Cobra via banco?
Pa tur cliente cu normalmente ta cobra nan bijstand via banco, no tin ningun cambio, pues pa nan tur cos ta continua normal.
Malo of den cuarentena
Si acaso bo persona ta malo of den cuarentena, ta posibel cu bo persona, por medio di un carta di autorisacion, firma y cu ID valido di ambos persona, por autorisa un otro persona pa bay cobra pa bo. E carta di autorisacion aki hunto cu e ID valido di ambos persona mester wordo entrega na DAS su seccion di bijstand prome cu fecha di pago.
Mucha, hende grandi y interna den HOH
DAS kier haci un suplica na tur cliente pa por fabor no bay cu mucha. Localidadnan no ta permiti pa mucha drenta paden, pues ta pidi cooperacion di cada mayor pa regla for di awo caba pa e mucha(nan) por keda cas bou vigilancia di un familiar y of adulto.
Durante e orario di pago tur hende di un edad avansa lo haya prioridad pa asina nan por bay mas lihe posibel bek nan cas.
Cliente cu kisas ta interna den HOH y cu no por cobra nan bijstand, por fabor avisa e trahado social di HOH pa regla esaki na tempo.
Distanciamento Social
DAS kier pidi e cooperacion di tur cliente cu ta para pafo pa por fabor practica e‚Äúdistanciamento social‚ÄĚ di minimo 1,5 meter.
Final
DAS ta pidi tur persona cu ta cobra bijstand normalmente na e 3 localidadnan cu tin cambio, pa por fabor tene bon cuenta cu esaki y si acaso bo persona conoce un persona cu ta cobra bijstand yuda nos avisa e persona aki.
Alabes mester tene na cuenta cu solamente e cobrado of apoderado ta permiti pa drenta paden, pues no ta permiti pa ningun persona drenta paden acompa√Īa.
Manera ya ta conoci DAS ta cera pa bishita publico pero tur servicio regular ta continua telefonicamente. Seccion di bijstand su li√Īa di telefon ta 528-1110 of si esaki ta ocupa por tuma contacto cu DAS su number central cu ta 528-1100.
DAS ta riba facebook y tur ‚Äėupdate‚Äô ta wordo comunica mesora riba nos pagina Departamento di Asunto Social, ‚Äėlike‚Äô nos pagina y keda bon na altura di tur cambio rond nos servicionan.


text:
Willemstad - Naam huntu ku Enstiti Kreyòl pale, kreyòl konprann ta òrganisa un charla den kuadro di e proyekto di NAAM Kòrsou den Region, ku e lingwista i eskritor sr. Emmanuel Védrine ku ta bai papia tokante bibliografia di e idioma kreyol haitiano.
Sr. Védrine ta un gran i inkansabel defensor i desaroyadó di kreyol haitiano komo un lenga ku por i ta standardisá. Védrine a produsí den último 25 aña un lista hopi largu di Buki, Material pa duna lès, Dikshonario, artíkulonan den idioma ingles i kreyol haitiano. Nase na Haiti , komo tiner na 1976 el a bai biba na Merka, kaminda el a studia Letters, Linguistics i Social Studies na diferente universidat na Merka i na Oropa.
Nan a otorg’é diferente beka di universidatnan prestigioso manera, entre otro, University of Massachusetts, Harvard University i Indiana University. Banda di ta outor di mas ku 70 artíkulo i dokumentu tokante Haiti i kreyol haitiano , el a skibi diferente buki i e ta maestro diplomá di franses i spañó. Tambe e ta fundadó di un “E.W. Védrine Creole Project “ (1995) ku e meta pa desaroyá material di edukashon pa programanan Haitiano bilingual pa Merka i Haiti, i pa esnan ku ke siña kreyol haitiano. El a establesé tambe e portal di mas ekstenso di informashon elektróniko tokante Haiti, e asina yamá Haiti Super Web Directory (1998).
Pues Emmanuel Védrine ta bibliógrafo, investigadó, edukadó, redaktor, leksikógrafo, lingwista, poeta, novelista i traduktor. Aktualmente bibá na Boston. Nos ta invitá komunidat kompletu ku ta interesá den idioma pa ta presente na NAAM dia, 19 di ougùstùs di 7or pa 9or. E charla lo keda presentá na ingles i ta pidi un kontribushon di 5 florin.


text:
Como un proyecto cu a wordo lansa na inicio di 2022, The Ritz-Carlton, Aruba y The Aruba Marriott a introduci FUTRX, un programa educativo y practico destina pa desaroya futuro hoteleronan. 15 studiante local a forma parti di programa FUTRX pa seis luna largo y a adkiri e conocementonan y habilidadnan principal cu e obhetivo pa persigui un carera den hospitalidad.
Den colaboracion cu Educacion Profesional Intermedio (EPI) y Universidad di Aruba (UA), e empleadonan di The Ritz-Carlton, Aruba y The Aruba Marriott a crea e programa FUTRX por medio di entrenamento, y experencianan na ambos hotel, cu guia di expertonan y lidernan den hoteleria.
Un amplio entrenamento teoretico y practico cu a consisti di seis etapa den e areanan operacional di hotel y casino, cu enfasis riba servicio excepcional y e balornan fundamental di Marriott International.
Cada luna e studiantenan a enfoca riba un area specifico cu e resultado final cu nan por pone e conocementonan adkiri den practica. Den e luna di september e studiantenan cu a forma parti di e programa FUTRX, a clausura e exitoso trayecto aki y dunando inicio na oportunidad pa expande nan red profesional y un carera den e industria hotelero.
FUTRX ta esforsa pa contribui cu Aruba su turismo, cu ta uno reconoci globalmente y integro den e economia y bienestar di nos isla. The Ritz-Carlton, Aruba y The Aruba Marriott ta sumamente satisfecho cu e prome grupo di FUTRX y di e oportunidad pa sigui brinda un programa dinamico y innovativo pa contribui cu Aruba su turismo.


text:
WILLEMSTAD: Digicel un bes mas ta krea eksperensianan inolvidabel, i den esaki ta pone klientenan sentral. E temporada aki ta pone énfasis riba elemento “tempu”. Esta bunita pasa temporada di fin di aña huntu den famia, ku sernan kerí, amigu i koleganan. Ta despues di 2 aña ku nos por brasa otro i sinta na mesa pa un sena di Pasku. Pasa tempu huntu; a bira e regalo mas balorá! Roeland van der Hoeven ta komentá ku e aña aki klientenan un biaha mas lo tin chèns di gana premionan ekstraordinario partisipando kampaña i promoshonnan dinámiko di Digicel. “Nos tin mas ku $10,000 na premio e temporada aki! Oumento di preis di tantu komestibel i kombustibel kousá pa situashon mundial a pone preshon riba presupuesto di tur hende. Ta p’esei mes di un manera dibertido nos ke duna tur kliente chèns di gana, inkluyendo premionan kèsh!”
Duna bo famia e ‘Regalo di Tempu’:
E temporada aki ta ideal pa pasa tempu ku bo sernan kerí. Pa esnan ku tin famia den eksterior; un konekshon di Digicel ta sinti mané ta akinan mes! E ta muchu mas ku risibi ‘data pa no kaba’, e ta nifiká eksperensiá momentunan inolvidabel. Pasa tempu riba un ‘video òf voice call’, mira ‘live stream’ di famia, i amigunan bibando den eksterior.
Un regalo pa tur miembro di famia:
E fin di aña aki lo por tin un regalo pa tur miembro di famia òf amigunan ya ku Digicel lo ofresé 25% di deskuento riba tur telefon pòspago i prépago. Klientenan pòspago nobo lo risibí un Samsung A23 grátis ora suskribí na un kontrakt di 2 aña pa e plan ‘Prime More’ di 110,= pa luna. Klientenan ku opta pa un kontrakt di 2 aña p’e plan ‘Prime Extra’ di 150,= mensual lo risibí un Samsung A33 grátis
Bo tempu ta bal, premio na granèl!
Pa kada florin klientenan pòspago i prépago lo risibi un lòt, esaki ta duna chèns di gana premionan semanal i drenta e ‘Cash Vault’! E ‘Cash Vault’ ta un kluis yen di airu i sèn fiktisio; unabes aktivá, e sèn lo sirkulá manera un ‘twister’, e kliente mester purba ‘gara’ mas tantu sèn òf premio ku e por. Aktivá un Prime Bundle òf paga bo faktura pòspago- tur esaki fásilmente den e MyDigicel App. Regalá bo ser kerí un telefon i akumulá bo lòtnan. E lòtnan ta bal ‘tempu’ den Digicel su ‘Cash Vault’. Tur djabièrnè, kuminsando dia 24 di Novèmber, lo yama 2 kliente ganadó pa drenta Digicel su ‘Cash Vault’. Ta nifiká ku bo mester tin bo telefon serka. Klientenan ganadó lo drenta e ‘kluis’ di Digicel. Kuantu premio abo por ‘gara’ den e mínimo kantidat di sekònde? Na final di e kampaña lo tin un ‘Grand Prize Winner’. *Tin kondishonnan aplikabel.
Ta invitá tur kliente pa keda pendiente ya ku tin hopi momentunan ekstraordinario ku Digicel lo kompartí ku nan e fin di aña aki! Bishitá e página di Facebook òf www.digicelcuracao.com pa fechanan di Shopping Nights, mas detaye, regla i kondishon di partisipashon. Digicel ta deseá henter pueblo di Kòrsou un felis temporada di fin di aña! E kampaña aki ta bálido for di 18 di novèmber,2022 te 6 di yanüari, 2023.


text:
Bo por konta riba nos sosten. Privilegionan pa inspirá bo.Mustra video
Nos ta huntu ku bo ora bo ta tuma e siguiente paso di hasi e kambio pa IQOS.
-
Purba
Purba IQOS, na bo manera.
-
Risibí apoyo
Bo por konta riba nos sosten
-
Disfrutá di privilegionan
Kreá pa insipira bo
Krea un kuenta di IQOS, registrá bo aparato, aktiva bo servicio di kuido i sosten ilimitá.
Purba
Hasi un prueba bou di guiá di nos ekspertonan den nos puntonan di benta, fia e aparato, introdukshon di variantenan di HEETS, guia i apoyo.
-
Purba IQOS na kas
Purba un aparato IQOS na kas pa [14]dia i deskubrí e sabor di tabaku berdadero di keintá i no kima.
-
Deskubrí IQOS den nos puntonan di benta
Nos ekspertonan ta disponibel pa guia bo durante e konseptonan básiko i pa asina bo kuminsá bo eksperensia ku IQOS.
-
Variedat di sabor
Eksplorá nos selekshon di variantenan di HEETS.
Eksperensianan ta mas mihó ora bo komparti esakinan.
Ku nos programa di rekomendashon, ora bo rekomendá IQOS na un amigu adulto*, boso dos ta haña un rekompensa.
*Humadónan adulto ku di otro manera lo a sigui huma òf usa otro produktonan ku ta kontené nikotina.
Risibí apoyo
Risibí apoyo kompleto for di e momento ku bo skohe IQOS.
-
Guia Online
Videonan instruktivo, guia personalisá, hèrmènt i téknikanan pa yuda bo saka mas tantu for di bo aparato.
-
IQOS Care*
Disfrutá di asistensia personalisa miéntras bo ta konfigurá bo aparato ku un koch personal di IQOS.
-
Problema tékniko*
Hèrmèntnan pa problema tékniko online pa aselerá reparashon di bo aparato.
*Servisionan disponibel ora bo registra e aparato. Términonan i Kondishonnan ta aplikabel.
Disfrutá di privilegionan
Bon bini den un mundu di ofertanan eksklusivo, ideanan di inspirashon i eksperensianan inolvidabel, trahá pa inspirá bo.
-
Rekompensa i privilegionanDisfrutá di ofertanan spesial riba bo produktonan faborito, voucher ora bo rekomendá un amigu* na IQOS i mas.
-
Eksperensianan inolvidabelSinti e alegria di ta forma parti di e komunidat di miembronan di IQOS CLUB ku invitashonnan pa eventonan eksklusivo, akseso ku prioridat na sierto lugánan, kompetensia pa gana premio i mas.
Djòin IQOS CLUB awe i deskubrí e satisfakshon ku bo ta haña ora bo ta un miembro di IQOS CLUB.
**Adultonan ku di otro manera lo a sigui huma òf usa otro produktonan ku ta kontené nikotina.
Bo tin pregunta? Haña e kontesta den nos Preguntanan mas frekuente.
Bo ke chat?
Nos por yuda bo na nos puntonan di benta òf via otro medionan di komunikashon. Abo ta skohe.
-
Lokalisá punto di benta
Lokalisá un punto di benta di IQOS lokal usando
nos lokalisadó di punta di benta
-
Telefon
Yama nos na
+599 9 788 9998
-
Nos ta komprometé nos mes pa tuma kontaktoku bo den kuater ora
-
Bishitá nos página i chat ku un eksperto di IQOS


text:
Kralendijk- Boneiru ta bai bèk na nivel di riesgo 2, debí na un kresementu di kontagio riba e isla i tambe debí na e echo ku e variante Delta, ku ta wòrdu konsiderá mas kontagioso, a hasi su entrada na e isla.
Ku no mester bin ku medida mas severo na e momento aki, ta danki na e echo ku e grado di bakunashon riba Boneiru ta hopi haltu. “Tòg tin hende ku no a bakuná ainda, i nos ta hasi un apelashon riba nan pa ainda nan registrá pa esaki”, asina gezaghèber Edison Rijna a bisa en un konferensia di prensa djarason atardi.
Bùbel
E asina yamá bùbel pa viahe entre e islanan ABC pa awor ta keda na vigor. Esaki ta nifiká ku pasaheronan ful bakuná no mester hasi ningun tèst pa por biaha. Rijna a mustra sinembargo ku mester tene kuenta ku e kondishonan di biahe por kamba di un ora pa otro, dependiendo e situashon di kontagio no solamente na Boneiru, pero tambe na e otro islanan.
Baile i kanto
E impakto mas grandi di nivel di riesgo 2 ta baile i kanto. Esaki ta keda prohibí entrante dia 23 di yüli awor. Rijna a splika ku e virus ta plama fasilmente dor di drùpel chikitu ku por plama nèt pa medio di aktividat di baile i kanto. Tambe restorant i gymnan mester bolbe registrá ken ta bishitá e establesimentu.


text:
Ta di conoce cu retiro di hende y situacion di cayda di economia rond di mundo pa motibo di e pandemia. Pa Aruba, esey tambe ta conta. Pa e motibo aki a tene entrevista cu sra. Marjorie Vermeer, comerciante pa varios aña den cada grandi.
E ta splica cu ultimo tempo, comerciantenan di Aruba a purba ‘di tur fotma pa bira creativo’ pa bin cu idea nobo y producto nobo pa nan por keda mercado pa sigui crece nan negoshi y den nan economia.
Un negoshi den caya grandi tabatin su personal, sra. Vermeer ta bisa cu tabatin nan persona di haci limpi, hende cu ta traha den administratie, y otro trahado, pero mirando e situacion e comerciante a cuminsa bay mas chikito y e mes mester a haci henter e trabou y cu locual ta entrada mester a bira creativo cune.
“Esnan cu ta sabi, ta esnan cu ta sobrebibi. Ami mes mester a hacie, esey ta diferencia di esnan cu lo keda cu nan luga of esnan cu lo bay. Locual ta caya grandi, e ta un caya bunita pero no tin union den comerciante”, e ta bisa.
E situacion no ta uno facil segun sra. Vermeer, e ta bisa cu nan manera comerciante ta ricibi hopi critica pero nan no por keda cu personal y nan mes no tin entrada. E ta bisa cu en berdad cifra ta bisa cu tin mas negoshi a habri pero esey no tur e realidad, pasobra tin cu a cera informal.
E ta un proceso pa kita un persona tambe, e ta bisa cu mester skirbi un carta na departamento di arbeidzaken pa splica di nan negoshi y entrada. Nan ta haya tres luna caminda ta tene un reunion pa wak si e grupo ta dicidi si ta husto pa duna permiso pa kita e persona.
Sra. Vermeer ta bisa cu ta awendia ta purba yama luga y manda email. Pa asina tene tur cos na regla. Pa nan kita nan trahado di varios aña, mester a paga sesantia pa asina e trahado por bay bon ‘e no ta cuestion di no mag kita hende’ pero kico lo pasa fin di luna ora nan no tin entrada.
Sinembargo tin leynan laboral pa proteha e ‘kleine man’, pero a wak cu trahado a cuminsa wak cu no tin placa y un entrada y den un forma amical nan kita persona pa motibo cu ya nan ta compronde e situacion.


text:
MINISTER COOPER TA BISHITÁ INSTITUTO POSTAL DOMINICANO (INPOSDOM) NA SANTO DOMINGO
MINISTERIO KONSERNÍ TRÁFIKO, TRANSPORTE I PLANIFIKASHON URBANO
MINISTER COOPER TA BISHITÁ INSTITUTO POSTAL DOMINICANO (INPOSDOM) NA SANTO DOMINGO
PUBLIKÁ RIBA 16 NOVÈMBER 2022
Willemstad – Minister Charles Cooper huntu ku Sr. Franklin Sluis di CPOST a hasi un bishita na e Instituto Postal Dominicano (INPOSDOM) na Santo Domingo riba 15 di novèmber. Durante di e bishita, a topa ku Direktor General di INPOSDOM, Sr. Erick Alberto Guzmán Núñez.
Durante di e bishita, a interkambiá entre otro tokante e Servisio Postal Universal, i a pone enfasis riba temanan di komersio elektróniko, i servisio di koreo estilo giro.
Tambe a hasi un rekorido den e sentro di operashon di INPOSDOM, pa por a tuma nota di e diferente prosesonan ku ta usa pa paketá loke risibí den e sentro di operashon.
Minister Cooper a invitá e direktor general di INPOSDOM pa bishitá Kòrsou pa por tuma nota di nos ofisina di post.


text:
Hóbennan a interkambiá riba fondonan di Union Oropeo.
Hóbennan a interkambiá riba fondonan di Union Oropeo.
Willemstad – Resien a tuma lugá e di 4 edishon di EU Funds Week. Durante e siman di 7 pa 11 di novèmber, EU-Desk Curaçao ku ta organisadó di e evento, tabata anfitrion di diferente webinar relashoná ku e tema di fondonan di Union Oropeo i e diferente prosesonan pa por apliká pa e fondonan aki. E aña aki a introdusí e konsepto nobo di “Youth Space”. E “Youth Space” a ser diseñá pa informá hóbennan tokante di fondonan spesífikamente destiná pa hóben. Alabes hóbennan ku ya a hasi uso di e fondonan Europeo a kompartí informashon i nan eksperensia.
Minister di SOAW, Ruthmilda Larmonie-Cecilia a hasi apertura ofisial di e “Youth Space”. Durante su diskurso el a pone énfasis riba e echo ku ta krusial pa organisá eventonan spesífikamente pa hóben, pasó hóbennan ta nos futuro i ta importante pa nan ta konsiente di tur oportunidat ku nan por probechá di dje pa asina por tin un karera eksitoso. Minister a elaborá tambe riba e echo ku mester informá hóbennan di un manera direkto i ku ta adaptá na nan nesesidatnan.
Durante e webinar tabatin presentashon di diferente persona i entidat ku por a duna nos hóbennan informashon tokante e fondonan Europeo. Maikel de Reuver, ku ta representá Erasmusplus Jeugd a splika tokante posibilidatnan pa proyektonan pa hóben den kuadro di e programa di Erasmus Plus. Tambe e hóben Karim Saab a duna un presentashon tokante e proyekto yamá “Finanserio” kual ta un grupo di hóben di Kòrsou ku ta promové “financial literacy” bou di hóbennan. Hóbennan a risibí tambe informashon tokante e programa “Star of Europe” ku ta un programa edukashonal ku ta kapasitá hóben pa asina nan por apliká i ta enbolbí den proyektonan relashoná ku fondonan Europeo. Finalmente e hóben studiantenan Richantely Anita i Veronica Pichardo a kompartí nan eksperensia ku Erasmusplus pa medio di un presentashon hopi informativo i tambe un “vlog” ku a enkapsulá e eksperensia.
E konsepto nobo di “Youth Space” a keda mashá gustá pa e hóbennan partisipante i p’esei e lo bira un parti permanente di EU Funds Week den e siguiente edishonnan organisá pa EU-desk Curaçao.


text: Diasabra anochi durante cu unidad motoriza tabata teniendo control general di trafico a detene un chauffeur bou influencia. Aki despues di a para un vehiculo Ford Mustang dilanti di ex edificio di Douane riba L.G. Smith Boulevard a pone e chauffeur di esaki hasi alcotest unda esaki a sali mas halto cu permiti pa ley. Vehiculo di transporte a ser pidi na e sitio pa asina por a transporta e detenido cu tabata core auto bou influencia pa warda di polis. E pasahero den e auto cu tambe tabata bou influencia a ser avisa pa buska un persona cu po core e auto pa evita esaki wordo confisca tambe si elo a intenta di core esaki.


text:
Firmantenan, lidernan representante di sindicatonan di sector priva y publico ta digiri nan mes na prome minister y ta haci peticion na prome minister tocante e Agenda di ehecucion di landspakket di convenio entre Aruba y Hulanda.
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Comunicado
Sindicatonan ta manda carta pa gobierno
16/02/202116/02/2021


text:
E otro banda magico di e liña. Hunto cu e obranan recien di e artista Americano den residencia procedente di e ciudad di Detroit, señora Tess Walkowsky. Diadomingo 28, 6pm. 2021. Den salanan mayor di exposicion na Ateliers ’89 Academia di Bellas Artes Aruba na Dominicanessenstraat 34 Oranjestad.
Bin disfruta di un muestra unico pensa pa e maestra di e workshop di dibuho Joanie Croes. Cu a bin ta elabora pa un luna hunto cu diescuater participante. Unda a pone hopi atencion riba e esencianan y moda contemporaneo di dibuho y su desafionan actual.
E workshopersnan ta Eefje Steeghs, Jennifer Jacobs, Alexis Dirksz, Louisa Boekhoudt, Lillianna Olarte, Facundo Franken, Thamyris Thiel, Rachelle Fontaine, Dwayne Heronimo, Patricia ACE, Chrislene Arends, Dinant Esschendal, Geneviève Wientjes, Estella Thodé.
Un luna sin igual cu tin biaha alrededor di tres opdracht pa anochi. Pues a traha hopi duro mes y asina na tur ta invita abo tambe y tur cu kier bin mira e exposicion cu su resultado sorprendente.
Hunto cu e exposicion di dibuho lo presenta e obranan recien di Tess Walkowsky. Tess a jega bin duna les di Graffity 4 aña pasa na Ateliers ’89 y awor ta e artista den residencia. E obranan ta traha di materialnan resicla y ta di exprecionnan multiple cu consientisacion di e sushedad grandi actual cu tin na mundo henter.
E exposicion lo keda habri te cu 26 din Maart, y por wordo mira door di siman di 2pm pa 6pm. Anochinan di workshop te 8pm. Nos kier a finalisa gradiciendo tur nos sponsornan cu ta haci tur esaki posibel.


text:
Un di e metanan cu Prome Minister Evelyn Wever-Croes a propone desde cu el a cuminsa goberna nos pais na 2017, ta pa baha gasto di personal despues cu a constata e gasto halto den personal y salario bao di e Prome Minister anterior, señor Mike Eman. Esaki ta e caso tambe ainda y mas ainda den e situacion cu nos Pais ta den na unda cu mester baha gasto di personal y cumpli cu exigencianan di Hulanda.
Segun un comunicado di gobierno, un ehempel di esaki ta cu Gobierno di Aruba a baha gasto cu nombramento di señor Ady Thijsen recientemente como Minister Plenipotenciario Interino na Arubahuis. Señor Thijsen ta tambe e representante pa Aruba di Union Europeo na Brussels y ta Presidente di ExCo di OCTA. Señor Thijsen tin dos funcion na Europa y un salario y por bisa cu siguridad cu señor Thijsen ta eherce un trabao excelente den ambos funcion.
Ambos funcion ta resorta bao di Ministerio di Asuntonan General di Prome Minister. Esaki ta haci cu e ministerio aki ta baha gasto no solamente di salario, pero tambe di hospedahe. Cu esaki tambe, Prome Minister no tin mester di gasta na biahe pa Hulanda frecuentemente. Señor Thijsen den su funcionnan ta representa Aruba den Gobierno di reino y ta studia tur documento y leynan cu tin di haber cu reino.
Prome Minister Wever-Croes a enfatisa cu e problema di gasto di personal a sali for di man bao di Gabinetenan Eman. Nan a tuma cantidad grandi di persona den servicio. Desde cu Gabinete Wever-Croes ta na mando, e gastonan di personal a baha so. Contrario na señor Eman, Prome Minsiter Evelyn Wever-Croes ta tuma gobernacion hopi na serio y ta traha na bienestar di nos pueblo cu cantidad minimo di personal pa asina tene gastonan di personal mas abao cu por.
Eman a traha cu 147 persona directo bao di su ministerio cu a costa nos pueblo 11.323.300 florin na salario. Mientras e gastonan di Ministerio di Asuntonan General 2017 pa 2021, Prome Minister Wever-Croes a traha cu 22 persona den su oficina, esaki ta 125 persona menos y 85% menos di loke Eman a traha cune. E 22 personanan aki a costa 2.738.300 florin na salario. Esaki ta 8.585.000 florin menos y 76 % menos di loke Mike Eman tabata gasta na salario.
Y pa e di dos periodo di Gobernacion, Prome Minister Wever-Croes a baha gastonan di personal mas ainda, trahando cu 21 persona, cu un total di 2.342.591 florin na salario. Esaki ta 8.980.709 florin menos y 79% menos di loke Mike Eman tabata gasta na salario.
Prome Minister Evelyn Wever-Croes: “Hunto, mi oficina, mi ministerio, cu ta inclui ami, mi secretaria, mi conseheronan y tur cu ta traha mi den mi oficina, a logra baha gasto. E no ta facil. Tin hopi menos hende y e trabao mester wordo parti den menos hende cu ta haci e trabao hopi mas dificil. Pero mi ta hopi satisfecho cu e sosten cu mi ta haya di tur esnan cu ta traha pa mi oficina”.


text:
…18% kresementu den turismo di estadia na febrüari…
WILLEMSTAD – 25 di mart 2019 – Kòrsou su turismo ta sigui krese. Ofisina di Turismo di Kòrsou (CTB) ta raportá un kresementu di dòbel sifra di 18% den kantidat di turista di estadia na febrüari 2019. Den sifranan apsoluto ta trata di 6.372 turista mas durante e di dos luna di 2019 hibando e total na 41.145 turista di estadia kompará ku 34.773 na febrüari 2018.
Hulanda a surpasá den prestashon registrando 16% mas turista di estadia na febrüari. Total 17.277 turista di estadia a keda risibí for di e pais ku mas ta produsí pa Kòrsou. Alemania tambe a sigui krese registrando 1.708 turista Aleman na febrüari 2019 un kresementu di 24% kompará ku febrüari 2018. E kresementu eksepshonal for di Alemania ta direktamente relatá na airlift adishonal ku e buelo di Condor for di Frankfurt, Alemania.
E esfuersonan kontinuo di merkadeo di Kòrsou na Nort Amérika dor di CTB i su partnernan ta kosechando su frutanan pa nos isla. E kantidat di turista risibí for di Nort Amérika ta representá 27% di e total di turista ku a bishitá nos isla na febrüari. Total 10.896 turista di estadia a keda risibí for di Estádos Unídos i Canada. Estádos Unídos a krese ku 15% miéntras Canada a registrá 19% mas turista di estadia. Tantu Estádos Unídos komo Canada ta benefisiá di e kresementu den airlift for di e buelonan adishonal ku American Airlines i Air Canada e temporada di wenter aki.
Sur Amérika a presta bon registrando sifranan dòbel di kresementu den kantidat di turista di estadia. E region a krese ku 32%. Den sifranan apsoluto un total di 5.434 turista di estadia a keda risibí na febrüari 2019 for di Sur Amérika. Colombia a registrá 1.609 turista di estadia kual ta un kresementu di 33%.
For di nos paisnan bisiña den Karibe un kresementu di 23% a keda registrá. Aruba a krese ku 4%. Ta konosí ku arubianonan ta gusta biaha pa Kòrsou pa partisipá na e evento kultural musikal, Festival di Tumba. E aña aki no tabata un eksepshon. CTB a mira un kresementu den yegada di turista prosedente di Aruba rondó di e fechanan di Festival di Tumba.
Impakto ekonómiko i kantidat di anochi pa turista
CTB i MEO ta usa e modelo ‘Turistika’ pa kalkulá e impakto ekonómiko ku ta keda generá for di industria di turismo. Un impakto direkto di 242 mion florin a keda generá pa ekonomia lokal den e promé dos lunanan di 2019. E impakto direkto generá for di turismo ta 10% mas kompará ku e mesun periodo na aña pasá. 46% di e impakto direkto total ta generá for di bishitantenan prosedente di Europa kualnan ta responsabel pa 110 mion florin. Nort Amérika, Sur Amérika i otro regionnan a generá respektivamente 67, 37 i 27 mion florin. E kantidat total di anochi pa turista a krese ku 10% den e promé dos lunanan di 2019. Total 782 mil anochi a keda registrá. Turistanan for di Europa a keda 497 mil anochi na Kòrsou kual ta un kresementu di 9%. Turistanan prosedente di Nort Amérika i Sur Amérika a keda un kantidat di respektivamente 161 mil i 93 mil anochi durante e promé dos lunanan di 2019.


text:
Cu hopi tristeza na nos curason, pero conforme cu e boluntad di nos bon Dios, nos ta anuncia fayecimento di nos Mama, Wela, BisaWela, Suegra, Tanta y ruman stima;
Sra. Vda. Maria Eliza Koolman-Martijn
“Mama Keta – Maria di Maracucho”
*07-04-1941 – †16-11-2022
Ta invita tur amigo/a-nan, bisinjanan y conocirnan pa asisti na acto di entiero cual lo tuma lugar Dialuna 21 November 2022 pa 4.or di atardi saliendo for di Capilla Santa Famia na Pos Chikito pa Santana catolico San Hose na Savaneta. E restonan mortal di Mama Keta lo ta reposa for di 2or di merdia den misa.
Lugar pa condolencia Aurora Funeral Home, Diasabra 19 November 2022, 7or pa 9or anochi.


text:
No ta di awor, sino di decadanan caba, e arte di ‘public speaking’ a demostra cu e capacidad di e abilidad aki, por duna poder na palabra pa inspira, informa y comunica den un forma efectivo.
Den historia, e arte y dominio di ‘public speaking’ a crea lidernan grandi di pasado, presente y futuro. Mundialmente desde 1924, ta existi un organisacion yama Toast Masters cu a y ta siña personanan e arte di ‘public speaking’ hunto cu abilidad di liderazgo. Ta calcula cu awendia, tin mas di 280 mil miembro entre 144 pais, dividi den mas di 14 mil clubs.
Aruba tambe tin su Toast Master Club desde 2019 cu ta conta cu 22 miembro activo actualmente. Su presidente actual, Milouska Briezen (42) no a pensa nunca cu e lo ta den e posicion lider aki di e club, pasobra ‘public speaking’ no tabata un arte cu e tabata asina comodo cune. Sin spera, un cos a hiba na un otro y a haci awe cu Milouska ta no djis domina sino inspira como tambe yuda hende na mira e importancia di ‘public speaking; den tur parti di nan bida.
EROR DI PUBLIC SPEAKERNAN LOCAL
“Como un public speaker, bo tin e responsabilidad pa comunica den un forma efectivo cu bo publico. Loke mi ta mira diariamente ta cu hopi public speakers no ta educa nan mes con por presenta efectivamente, cu respet, den un forma dinamico den nos ambiente. Nan ta usa hopi ‘filler words’ y sonido, por ehempel and, well, but, so, you know, ah, um Como un Toastmasters, bo ta pone atencion riba tur e elemento nan aki. Public speaking ta manera un symphonia; bo mester por dirigi esaki den un forma adecua pa e ambiente por disfruta di bo show.”
CON PA PREPARA
“Conoce bo audiencia, familiarisa bo mes cu e hogar (environment), prepara bo discurso, practica y si por, den audiencia familiar. Sea colegial, uza bo lenguahe corporal, bisti apropia, wak den spiel, graba bo mes y kere den bo mes. E reto final mas grandi lo ta pa bo por a logra sea informa, persuadi, entretene, influencia y motiva bo publico.”
Por lesa mas di Milouska su entrevista den nos edicion digital, tanto den Papiamento como na Ingles.


text:
Vários hende a kere ku e resien kaida di Gabinete Koeiman despues di solamente 53 dia tabata un rèkòrt den nos historia di demokrasia parlamentario. Esaki sinembargo no ta bèrdat. E rèkòrt apsoluto ta di apenas 37 dia i esaki ta riba nòmber di Gabinete da Costa Gomez (òf Kolegio-da Costa Gomez). Tuma nota ku ami ta tuma e periodo di demokrasia parlamentario den nos pais (1938 – aktual) pa mi hasi e komparashon aki. Promé ku nos atendé ku kaida aparatoso despues di 37 dia di Gabinete da Costa Gomez, ta bon pa pinta e konteksto polítiko di e tempu ei.
Nos a konosé un era nobo den nos demokrasia parlamentario na momento ku e konstitushon nobo a drenta na vigor riba 8 yüni 1948. E konstitushon nobo a hasi posibel pa krea pa promé biaha den nos historia un College van Algemeen Bestuur (CAB). E CAB tabata konsistí di un máksimo di seis (6) miembro ku mester a yuda Gobernadó den su tareanan di maneho di e seis islanan, Curaçao. Na promé bista e CAB awe lo no ta mustra di ta un ‘gran kos’ kisas, pero pa e tempu ei esaki tabata un paso grandi den e proseso di emansipashon polítiko di nos pais. E intenshon tabata for di un komienso pa CAB krese i bira un órgano mas independiente i no simplemente un instansha ku tabata yuda Gobernadó den su tareanan ehekutivo. Despues di un total di kuater (4) CAB nos a konosé Regeringsraad (RR) na 1951 i despues, Raad van Ministers (RvM) na 1954. Tantu CAB, RR i RvM tabata suheto na konfiansa di un mayoria den parlamento (Staten). Manera nos sa, historia parlamentario no a start na 1954, sino na 1938. Nos promé elekshon pa Staten no tabata na 1954, sino desèmber 1937. E promé CAP a sinta riba 21 ougùstùs 1948 i tabatin komo tarea prinsipal pa organisá elekshon di 1949 ku pa di promé biaha a permití tur hende hòmber i hende muhé mayor di edat vota pa tur nan representantenan den Staten. Delaster un miembro di e promé CAP tabata nombrá pa e Gobernadó. Despues di e elekshon di 17 mart 1949 ku a keda ganá aki na Kòrsou pa Partido Nashonal di Pueblo (NVP), dr. Moises Frumensio da Costa Gomez a surgi komo e formadó di lokual mester a bira e di dos College van Algemeen Bestuur (CAB 2). PNP no por a yega na akuerdo ku e otro partidonan di Kòrsou ku a saka asiento pa forma CAB 2. Ta trata aki di Partido Demokrat (DP) i Partido Katóliko di Pueblo (KVK) ku a haña respektivamente 3 i 1 asiento. Promé ku CAB 2 a sinta, esaki a haña masha resistensia den Staten, prinsipalmente pa loke ta trata aprobashon di e ‘geloofsbrieven’ di e integrantenan di CAB 2. Tantu na Aruba komo Kòrsou, AVP i NVP respektivamente, a haña hopi krítika. Riba 10 di mei 1949 porfin CAB 2 ta sinta. Da Costa Gomez por a konta solamente riba sosten di 13 (di 22 miembro) lokual opservadonan for di un prinsipio a konsiderá komo insufisiente. E difikultatnan den Staten pa ku CAB 2 a kontinuá ku tur intensidat. Oposishon tabata hasi bida di CAB 2 práktikamente imposibel. Un miembro di oposishon, Sr. Gerharts, segun nótulonan di reunion di Staten di 9 yüni 1949 a kompará da Costa Gomez ku Adolf Hitler. Segun Gerharts Mein Kamf tabata ekibalente na Nos Lucha; Hitler-jugend tabata ekibalente na Gomez-jeugd i Braune Haus tabata ekibalente na Cas di Pueblo. No tabata un sorpresa ku despues di 37 dia, esta 17 yüni 1949, CAB-2 a kai. En bista di e turbulensia di CAB 2, Gobernadó a disidí pa pidi pa un ‘zakenkabinet’ ku a sinta riba 21 yüli 1949. Esaki bou di presidensia di e polítiko Rubiano Kwartsz ku por sierto a partisipá na elekshonnan di Staten di 17 mart 1949 ku Lijst Kwartsz, pero no a saka asiento.
Fuentenan adishonal: De Staatkundige Ontwikkeling der Nederlandse Antillen, dr. Kasteel; mr. dr. M.F. da Costa Gomez: Voorvechter voor de politieke emancipatie der Nederlandse Antillen, dr. Boeldak; Grondslagen en Scheidingslijnen, dr. da Costa Gomez.


text:
Dia èks Miembro di Staten Cijntje a hasi un komparashon ku e burdugu Nazi, Joseph Mengele, mi a kondená esaki sin basilá ounke e tabata den koalishon. Awe un tata ta ‘protehá’ su yu kontra krítika di un periodista Hulandes den direkshon di su yu ku ta minister Plenipotensiario bisando ku mester tuma e Alemannan (Nazi, pasombra ta nan tabata na mando durante di Dos Guera Mundial) na malu pasombra “nan a faya i no a mata nan durante di Dos Guera Mundial”. Esaki ta kondenabel i inesesariamente ta habri heridanan di pasado. Un pasado den kua a mata miones di hudiu, hende pretu, hende di e grupo Roma i hende ku desabilidat i muchanan oochi. Un pasado den kua hopi a sufri, inkluso Hulanda ku ta den Reino ku nos. Antó bo ta bisa awe ku mester a mata mas hende?
Ta bon pa sa ku anualmente komunidat internashonal a akordá un Dia Internashonal di Nashonnan Uní kontra Holocaust pa rekordá i duna honor na esanan ku a muri na man di Nazinan. Esaki ta tuma lugá denter di poko riba 27 yanüari. E espreshonnan ariba menshoná ta demostrá ignoransia i sigur falta di rèspèt pa yunan di tera ku a lucha i duna nan bida den lucha kontra Nazi. Lo bo kere ku sigur nos ku tambe a sufri na man di otronan i ku ainda ta karga e sikratrisnan di kolonialismo i sklabitut lo sa mihó. Òf nos ta kere ku diskriminashon kontra di nos ta malu, pero ku nos si por diskriminá i lastra otro gruponan?
Kondenabel i repudiabel.
Willemstad, Kòrsou


text:
Keds a converti danki na e fashionistanan den e estilo di sapato trendy pa tur generacion. Y p’esey hopi cas di moda a durf pa propone e estilo aki riba pasarela. Si bay poco den historia rond di e sapatonan deportivo, por bisa cu tur cos a cuminsa na 1839 ora un cientifico Mericano a inventa e rubber, cu ta pasa den e proceso di calor y sulfer pa bira duro. Y ken por a pensa cu decadanan despues di su creacion, e tecnica ta ser aplica den e proceso di confeccion di sapato cu e obhetivo di fabrica dek di duracion maximo. Asina e origen di e keds cu nos ta bisti awendia a nace.
E fever pa bisti keds a cuminsa resurgi na 2019 y desde e tempo ey por a presencia con multitud di experto den moda a habri porta di nan cashi na un tipo di sapato, cu hopi hende ta cuestiona constantemente. Pa loke nan ta yama ‘ugly shoes’ ta parce di no tin fin y e ‘street style’ di e capitalnan grandi a bolbe confirma esaki. Den su presentacion di coleccion Spring 2022, Chloé a causa sensacion su cu keds blanco. E estilo basico cu no por falta den e wardrobe di e hende muhe e temporada aki. Sin duda nan ta resulta den e salbabida ora di busca pa ta comodo y elegante alabes. Den e ultimo añanan por a comproba cu moda ta sinonimo di libertad y den 2022 e rubber a demostra esaki mas cu nunca.
E desfile Cruise cu Dior a presenta algun tempo pasa, el a laga e presentenan boca habri pa e combinacionnan stylish atrabes di cual ta pone balor na e trabou cu tin tras di e obranan artesanal. E shimisnan cu nan a combina cu e keds popular ‘dad sneakers’. E proximo temporada lo draai rond di libertad y e focus di e diseñadornan ta poni riba comodidad, y ainda no ta cla pa laga bay na e estilo comfy.


text:
Akuerdo riba problemátika di integridat Sint Maarten
Sint Maarten i Hulanda a yega na un akuerdo riba e problemátika di integridat na Sint Maarten: e isla ta haña un kamara independiente di integridat. Ministernan Dennis Richardson (di Hustisia di Sint Maarten) i Ronald Plasterk (di Asuntunan Interno i Relashonnan di Reino di Hulanda) a firma e protokòl djasabra dia 23 di mei, den kua e palabrashonnan ta stipulá.
Tambe a hasi palabrashonnan riba e yudansa pa fortifikashon di mantenshon di lei na Sint Maarten, pa fortifiká kombatimentu di entre otro violensia, atrako i kontrabanda di hende. Tantu Richardson komo Plasterk ta bisa ku nan ta satisfecho ku e paisnan huntu a yega na e akuerdo importante aki.
Ku institushon di e kamara di integridat ta duna ehekushon na e rekomendashonnan di e investigashonnan tokante integridat ku a tene aña pasá. E kamara aki ta haña autoridatnan independiente pa dunamentu di konseho i hasimentu di rekomendashonnan. Tambe e kamara por hasi investigashon i hasi denunsia. Ta bai ankra e kamara di integridat den un Landsverordening, i e ta raportá tantu na Gobièrnu i na Parlamento di Sint Maarten i tambe na Konseho di Minister di Reino.
Fortifikashon di asistensia huridiko ta tuma luga tanto serka kuerpo polisial Sint Maarten, Landsrecherche, Recherchesamenwerkingsteam i tambe na Ministerio Publiko i Marechaussee Real. E fortifikashon aki ta dirigí speshalmente riba kombatimentu di ‘high impact crimes’ (krimen di impakto haltu), kriminalidat ku ta surpasá límite i ku ta debilitá, kontrabanda di hende i kontrabanda di merkansía.


text:
ORANJESTAD, Aruba : Ta algun dia caba cu algun federacion liga politicamente y otro politiconan ta purbando na crea un scenario den cual Gobierno no ta yuda organisacionnan deportivo pa biaha cu nan deportistanan den temporada di vakantie. Ta saca potret di muchanan bendiendo rifa canto di caminda den solo, pa uza esey pa critica maneho di Gobierno relaciona cu subsidio di instancianan deportivo.
Kisas hopi di e politiconan hoben no ta realisa cu Gobierno desde hopi aña caba no ta subsidia ningun organisacion directamente sino ta haci esey via “subsidie commissie” cu ta haya mayoria di su fondonan via Lotto pa Deporte y tambe via Gobierno. Cu un directiva consistiendo di expertonan riba tereno financiero, deportivo y legal, nan ta percura pa tur organisacion cu ta cumpli cu raporta nan gastonan, pa subsidia nan plannan di henter aña.
Un di e rekisitonan ta tambe cu mester ta inscribi na Aruba Sport Unie (ASU) y na Comite Olimpico Arubano (COA). Claro cu nan tin un lista di rekisitonan cu cada organisacion mester cumpli cune pa por bini na remarca pa haya subsidio. Un di nan ta cu mester hiba un administracion transparente, mester hunga weganan serio na Aruba mes prome cu bula bay hunga afo y asina por sigui menciona.
Den e caso di Aruba Little League, debidamente nan a haya placa di Gobierno e aña aki. Dialuna merdia lo amplia cuanto placa total a otorga e organisacion. Den e caso di Pony League, esey ta un organisacion priva cu no ta afilia ni na Little League y cu no ta registra na Subsidie Comissie pasobra no ta cumpli cu reglanan di ASU y COA.
Di parti Gobierno por bisa cu, danki na esfuersonan di Minister Alex Schwengle, cu a renogocia e acuerdo cu Canadian Bank Note di Canada, e compania cu ta opera Lotto pa Deporte na Aruba, cu nan a haya 2 miyon florin mas pa por bay den subsidio, riba e 3.5 miyon cu ta duna tur aña caba. Tambe a regla pa ora Lotto tin “surplus” cu esey tambe ta refleha den e suma cu ta entrega Subsidie Commissie tur aña.
Un otro logro historico ta, cu entrante dia 1 di januari 2018 ta comberti e comision di subsidio di Gobierno den un entidad huridico nobo, como un fundacion. Te cu awor nan tabata un comision, sin un identidad huridico, pero cu ta maneha miyones pa aña den nomber di Gobierno. Nan ta un comision independiente di politica, pa garantisa cu clubnan deportivo ta cumpli cu reglanan bon stipula pa ricibi subsidio.


text:
WILLEMSTAD- 17 aprel 2015: Entrante 17 di aprel 2015, e kompania di aviashon Avior Airlines a kuminsá ku buelo dos bes pa siman entre Valencia, Venezuela i Kòrsou i tambe riba e mesun dia for di Maracaibo, Venezuela pa Kòrsou. Avior Airlines ta bulando pa Kòrsou for di 2006 ku buelonan for di Caracas, Venezuela pues esaki lo bira un ampliashon di e skema aktual di Avior Airlines pa Kòrsou. Na yegada di e promé buelo a hiba palabra Minister di Desaroyo Ekonómiko, sr. Stanley Palm, Vice Presidente di Komersialisashon di Avior Airlines, sr. Gibson Preziuso Urbaneja i tambe CEO di Curaçao Airport Partners (CAP) sr. Ralph Blanchard.
E buelonan lo ser efektuá riba tur djaluna i djabièrnè den forma di sirkulo:
Avior Airlines lo hasi uso di un boeing 737-200 ku un kapasidat di 108 stul. Pues esaki lo nifiká un kantidat di 432 stul pa siman. Venezuela ta un merkado importante pa Kòrsou for di kua aktualmente nos ta risibí kasi 100 mil turista pa aña. Pa loke ta trata e promé kuartal di 2015 e merkado aki a konosé un kresementu di 47%.
CTB i CAP ta yama Avior Airlines un kaluroso bon bini i ta spera di por konta ku un fluho di turista kontinuo for di Valencia i Maracaibo.


text:
…Entrante yüli 2018…
WILLEMSTAD- 16 di yanüari, 2018 – Ofisina di Turismo di Kòrsou (CTB), Curaçao Airport Partners (CAP), Curaçao Airport Holding (CAH) i Curaçao Hospitality and Tourism Association (CHATA) ku grato plaser ta anunsiá ku entrante yüli 2018 e aerolínea di Panama, Copa Airlines lo oumentá su servisio ofresiendo buelonan diario entre Panama i Kòrsou.
Copa Airlines a kuminsá ofresé su servisio nònstòp di 4 buelo pa siman pa Kòrsou na yüni 2012. Ku anunsio di e buelonan adishonal nònstòp kuminsando na yüli 2018, pasaheronan awor tin e posibilidat pa bula diariamente pa nan destinashon faborito den Karibe kual ta Kòrsou. E buelonan nònstòp for di Panama pa Kòrsou lo keda efektuá diariamente ku un avion modelo Embraer 190 ku un kapasidat di 96 stul. E buelonan adishonal aki ta duna Kòrsou e posibilidat pa sigui krese den e merkado di Latino Amérika konektando Kòrsou via Panama ku paisnan manera Brazil, Colombia i hopi mas. Esaki sigur lo yuda nos pa oumentá e kantidat di bishitante pa nos pais e aña aki.


text:
KRALENDIJK — Últimamente e mundu di modelahe aki na Boneiru tabata moveshonnan grandi. Esaki sigur despues ku Johnrick Anthony a firma dia 16 di mei último pa bira e direktor general di Boneiru i e lo ta esun na kabes pa manda representantenan di Boneiru pa bai partisipá na nuestra belleza international. Por menshoná ku e sertámen aki lo bai tuma lugá e aña aki entre 13 pa 20 di sèptèmber na Republika Dominicana. Mas aleu Johnrick Anthony a bisa nos ku nan ta kasi kla ku nan mesun organisashon i ku falta masha poko pa esaki keda revelá pa medio di un rueda di prensa. Personanan ku ya kaba ta den e organisashon ta entre otro Gilberto Martis, Jathalie Allee, Magaly Sumter i algun persona mas ku lo asistí pa e parti di preparashon i formashon di e representante nan i tambe naturalmente Johnrick mes komo direktor.
Seguidamente Johnrick a bisa ku si tin personanan interesá pa forma parti di e sertámen internashonal mester ta entre 5 pa 25 aña i por tuma kontakto libramente ku Johnrick Anthony pa mas informashon. Por spera ku pa otro aña lo tin e promé sertámen aki na Boneiru pa asina por saka representante pa bai nuestra belleza international. E plan ta pa tur aña tin un sertámen di beyesa bek na Boneiru.
Nos ta deseá Johnrick Anthony i su team hopi exito ku e reto nobo aki i ku muy espesialmente nan tene nòmber di Boneiru den tòp.


text:
Parlamentario Elmer Wilsoe ke klaridat di Ministerio Públiko.
A base di artíkulo 56 di Kódigo di Prosedura Penal, parlamentario pa Pueblo Soberano Elmer "Kadé" Wilsoe, a pidi Wes Komisario pa obligá Ministerio Públiko pa sera e investigashon den su kaso. Ku esaki e ke haña klaridat si e ta sospechoso sí òf nò den kaso Magnus, den kuá ta trata e outornan intelektual den asesinato di parlamentario Helmin Wiels (q.e.p.d.). Ta dependé awor di e desishon di Wes Komisario kiko ta bai pasa. Den pasado tipo di kasonan asina a tuma lugá. Na Boneiru por ehèmpel Wes Komisario a yega di obligá Ministerio Públiko pa sera un kaso. E tempu ei, debí ku Ministerio Públiko no por a alkansá e fecha stipulá, nan a sepone e kaso i no a kontinuá mas ku pèrsiguishon di e sospechosonan.
Pa djaluna 3 di òktober Wes Komisario ta tuma un desishon riba e petishon di Wilsoe.


text:
salto largo
-
Lima2019
Quincy a competi na Lima
Atleta Quincy Breell a competi den e disciplina di salto largo den e Panam Games Lima 2019. E atleta elite…Read More »
-
Barranquilla2018
Wuill a mira accion den Salto Largo
Weganan Centroamericano y del Caribe Barranquilla 2018 tabata tin un otro dia di atletismo diaranson. Riba e dia aki nos…Read More »
-
Cochabamba
7 lugar pa Quincy
Atleta di salto largo Quincy Breell ta logra un di 7 lugar overall den e XI Juegos Suramericanos Cochabamba 2018…Read More »


text:
Biblioteca Nacional Aruba ta ofrece un curso cortico di Poesia cu docente y poeta Lily Clarisa. Esaki ta un workshop di 4 sesion pa amateur poetanan y otro interesadonan di 18 aña bay ariba y lo wordo dicta na Ingles. Esaki ta tuma lugar di dialuna dia 19 di juli pa dia 22 di juli di 10or pa 12or.
Durante 4 sesion Lily Clarisa ta trata 4 top poetanan di Merca y Inglatera (Famous British and American poets) y diferente estilo y forma y tambe ta presenta diferente poema pa por combersa ariba. Participantenan mes tambe ta practica skirbi poesia.
E workshop ta tuma lugar di dialuna dia 19 di juli pa dia 22 di juli di 10or pa 12or. Registracion por via info@bibliotecanacional.aw prome cu dia 15 di juli. E workshop ta costa 100 florin pa persona.Poeta Lily Clarisa a skirbi ‘Lost Love Poems’ un coleccion di poema y Lily a presenta su obra na Biblioteca Nacional Aruba.
Un otro obra ta ‘Illuminated darkness’. Esaki a keda publica na 2020 via Brave New Books, ISBN 9789464052107. Lily Clarisa ta docente Ingles y actualmente ta biba na Hulanda caminda Lily a gana e premio ‘Awesome Poet Award’ na 2020. Lily ta publica via Instagram #lilyclarisatheartist.


text:
Dia 8 di juni ta e fecha riba cual nos ta observa Dia Mundial di Oceano. E tema pa e aña aki ta toca e tema di e bida di oceano y e servicionan cu esaki ta brinda na humanidad. Ariba e dia aki un biaha mas pa di 2 aña Nacionnan Uni a tene un evento virtual cu a inclui oradornan, panelistanan y presentacionnan.
Directie Natuur en Milieu (DNM) ta aporta y enfoca ariba e parti di conscientisacion riba e tematica di e oceano y su servicionan y retonan cu lama ta encontra. Por wak e programa virtual riba e plataforma www.unworldoceansday.org y tambe riba social media usando @UNworldoceansday
Algun informacion di oceano a base di hecho ta cu: e ocean o ta produci no menos cu 50% di e oxigeno di planeta, e oceano ta absorba +/- 30% di dioxido di carbono (Carbon dioxide) produci pa hende, asina bringa e impactonan di global warming. Tambe oceanonan ta unda ta encontra mayoria di biodiversidad mundial.
E tema cu Nacionnan Uni a bin cune e aña aki ta pa refleha riba e bida marino den su totalidad y e servicionan cu e oceano ta brinda hende. E tema scogi ta “the Ocean; Life and Livelihoods”. Mundialmente ta papia di e economia blauw (Blue economy) of tambe Ocean economy. Kico esaki kiermen? E ta referi na e uzo sostenibel di e oceano pa crecemento economico cu ta duna trabou y brinda sobrevivencia mientras ta preserva e ecosistema di e oceano den un condicion sano.
Den Caribe y Aruba nos no por desvia di e pensamentonan di economia blauw paso nos ta depende di esaki den gran parti como pilar di nos economía . Na Aruba nos por pensa riba esnan cu ta piscado, economia di turismo, con e ecosistema ta nos fuente di relahacion ora nos bay lama, y e practica di e diferente deportenan acuatico. Lo ta bon pa haci nos mes e pregunta si nos ta respetando e oceano door di nos comportacion i segun e acuerdonan di practica sostenibel ora di haci uzo di nos lama. Ta di remarca cu nos sobrevivencia ta depende di e oceano.
Kico nos mester haci pa sostene e sobrevivencia aki? Ta responsabel cu nos desperdicio, ta un consumidor conciente, respeta leynan cu ta pa salvaguardia nos lama y su especienan protegi, percura pa no tira anker den nos coralnan, ora ta pisca, no coy pisca di tamaño chikito cu ainda ta den crecemento tampcoo esunan protegi, no uza productonan cu ta contene oxybenzone c uta afecta coralnan, no kibra/destrui matanan cerca di of na canto di lama, no practica rockstacking, tampoco hiba of kita driftwood, piedra of cocolishi di su lugar, no core cu atv/utv riba nos santo blanco y no saca strea di lama for di awa.
Na nivel internacional tin un evento virtual destina pa cientificonan, exploradornan, expertonan y comunidadnan cerca di lama rond mundo. Asina tambe engrandece e conocemento di oceano, explora conexion cu oceano, tambe pa discuti e necesidad pa crea un relacion cu e oceano y biba den balans cu e oceano. E balans aki mester ta uno a base di pensamento innovativo, di bon informacion y di experiencia di pasado na esnan cu ta depende di e oceano. Lo tin mas informacion valioso pa comunidad en general; con nos tur por yuda na preserva e ecosistema valioso aki y tene den condicion saludabel.
E observacion anual di Nacionnan Uni pa Dia Mundial di Oceano tambe ta accentua e intercambionan cu lo continua den e siman venidero te cu dia 14 di juni por medio di e Plataforma “Friends of UN World Oceans Day” y otro organisacionnan rond mundo. DNM ta spera cu comunidad tuma interes den e topiconan relaciona cu nos oceano y sigui aporta pa e oceano y nos lama keda den bon condicion pa futuro generacion.


text:
Avenida Nelson O.Oduber – Diadomingo den careda di mey anochi polis a poco mas panort di Taco Bell, unda cu a sosode un accidente di trafico cu hende herida.
Na yegada di polis nan a topa cu e dos vehiculonan, cual uno a keda di banda despues di a bolter.
E autonan envolvi tawata un Toyota Yaris berde y e esun cu a bolter ta un Honda Integra preto.
Na e sitio tawata wordo papia cu e Honda lo tawata pustando, unda cu e lo dal of mishi cu e Yaris cu no tin nada di haber cu e careda.
Despues di dal/mishi cu e Yaris esaki a perde control completa y ta bay dal contra un mata di kwihi.
E Honda mes ta bay cay algun meter mas panort.
Dos ambulance a presenta pa transporta e heridonan, tanto di e Yaris y e Honda.
Polis di trafico y departamento tecnico a wordo pidi na e sitio.
Polis a confisca e Honda y cu takelwagen e lo a wordo hiba warda di Balashi pa mas investigacion.


text:
ORANJESTAD,Aruba
Dia 24 di maart pa 9or di anochi e prome detencionnan a cay pa loke ta e TOQUE DE QUEDA na ponton.
Despues di esey tabata tin mas detencionan cu a tuma lugar na varios parti di Aruba. Te ainda ta tuma nota cu e comunidad no ta tuma tuma e TOQUE DE QUEDA na serio. Esaki ta un lastima mirando cu e decision cu gobierno ta tuma ta pa nan propio bienestar y salud.
Nos di Cuerpo Policial ta hasi un apelacion na e comunidad completo pa keda cas . Corda e horario di TOQUE DE QUEDA ta di 9or di anochi te pa su mayan mainta 6or.


text:
Willemstad/Kralendijk- Tin basta interogante ainda ku ta rondoná e benta di Banco di Caribe dor di Banko sentral di Kòrsou i St. Maarten (CBCS).
Djaweps CBCS den un relato pa prensa a komuniká ku lo bende Banco di Caribe ku e grupo United Holding di mionario Gregory Elias. E relato di CBCS ta enfatisá ku e filialnan di Banco di Caribe na Bonaire, Aruba i St. Maarten ta forma part di e benta. CBCS ke bende Banco di Caribe pa rekuperá kapital ku e kompania madre di e banko, Ennia Caribe, a saka for di e empresa den transkurso di añanan tras di lomba. A base di esaki CBCS a pone Ennia Caribe den su totalidat bou di kuratela i ta hasiendo tur esfuerso pa rekuperá e fondonan ku doño Hushan Ansari i su famianan a saka for di Ennia.
Banko Sentral di Aruba (CBA) ayera mesora a emití su propio relato di prensa, mustrando ku e benta di e filial na Aruba por tuma solmante luga si nan, esta CBA, tambe ta bai di akeurdo ku esaki. Ta dekonosí te asina leu, si De Nederlandsche Bank (DNB) tambe lo mester duna su aprobashon, ya bankonan na e islanan BES -al menos parsialmente- ta kai bou di DNB i Autoriteit Financiële Markten (AFM).
Prèis
Un otro echo ku ta wòrdu komentá hopi, voral na Kòrsou ta e prèis pa kual a bende e banko. Segun e matutino Vigilante lo a bende Banco di Caribe pa un suma di masomenos 60 mion florin, ku ta wòrdu mirá komo un prèis hopi abou mirando ku ta trata di un banko ku konsistentemente ta hasiendo ganashi.


text:
A diskubrí pèrla di 34 kilo na Filipina.
Na Filipina a deskubrí, posiblemente e pèrla mas grandi den istoria. E pèrla tin forma di un piedra grandi i ta pisa masomenos 34 kilo. A deskubrí e pèrla aki 10 aña pasa kaba dor di un piskadó ku a kere ku tabata trata di un piedra komun sin balor. Ofishalnan ta wardando konfirmashon di ekspertonan pa konfirmá ku enbèrdat ta trata aki di un pèrla. Si resultá ku e piedra aki enbèrdat ta un pèrla, lo ta esun mas grandi di istoria. E pèrla ta 61 cm hanchu i 30 cm largu. E pèrla mas grandi ku a deskubrí te ainda tin un peso di 6.4 kilo, un diferensia grandi ku esun ku nan a kaba di deskubrí. A deskubrí ambos formashon den e provinsia Palawan na Filipina.


text:
…Hóbennan a demostrá di ta konsiente di e importansia di turismo…
WILLEMSTAD- 26 di yüni 2016 – Resientemente Ofisina di Turismo di Kòrsou (CTB) a duna inisio na e proyekto Dushi Hende t’ Ami; Mi ta ON! E kampaña di konsientisashon ta dirigí spesialmente riba hóbennan entre 12 i 19 aña i tin komo meta pa alsa e nivel di konsiensia bou di nos hóbennan riba e balor di turismo, stimulá mas edukashon relashoná ku tópikonan di turismo i stimulá hóbennan pa skohe despues pa un trabou den sektor di turismo. Enkonekshon ku esaki tin diferente proyekto pa hóben, un di nan ta e konferensia ‘Mi ta ON ku Turismo!’ ku a tuma lugá djasabra último na WTC ku un bon asistensia. E grupo di enfoke di e konferensia tabata hóbennan di Scouting Antiano i AGPNA entre 12 i 15 aña. Na inisio di e konferensia, Minister di Desaroyo Ekonómiko, sr. Eugene Rhuggenaath a elaborá riba tópikonan di turismo i a duna algun palabra di motivashon na e hóbennan.
Komo preparashon pa e konferensia e hóbennan di Scouting Antiano i AGPNA a asistí na seshonnan di informashon durante un periodo di 4 siman pa asina nan ta bon ekipá. Durante di e konferensia a trata 5 tópiko: 1) Kiko ta turismo?, 2) Turismo i Ekonomia, 3) Trabou den turismo, 4) Den sapatu di e turista i 5) Seguridat den sektor di turismo.
E hóbennan a ekspresá nan pensamentu den forma di un presentashon; e propósito di esaki tabata pa laga hóbennan di Scouting Antiano i AGPNAmustra for di nan punto di bista kiko desaroyo di turismo ta nifiká pa Kòrsou. Esnan presente tambe tabatin oportunidat di hasi pregunta durante di e konferensia. CTB ta felisitá e hóbennan ku un eksitoso konferensia. E kampaña di konsientisashon aki ta finansiá pa Reda Sosial, ku fondo di Gobièrnu di Kòrsou. CTB tambe ta kontribuí finansieramente den e proyekto aki i huntu ku Fundashon Nos Kousa ta enkargá ku ehekushon di e proyekto.


text:
Prome Minister Señora Evelyn Wever-Croes:
Den cuadro cu formacion di Gabinete Wever-Croes II, dialunaa tuma luga e di dos dia di reunionnan entre Partido MEP y Raiz cu stakeholders den nos comunidad riba e tema di finansas, economia, y turismo. Prome Minister Evelyn Wever-Croes a indica cu e reunionnan a bay bon y den bon ambiente.
A reuni cu e asociacion di timeshare pa asina tin un mayor bista riba loke nan ta mira riba e desaroyo di e industria aki y kico pa a nan ta importante pa e gobierno nobo tene cuenta cune. Tambe a hiba conbersacion cu ATIA cu ta e organisaciondi e doñonan di trabou, cu Camara di Comercio (KVK) y AAA.
Prome Minister a tuma nota tambe cu e organisacionnan aki ta bon na haltura di tur e desaroyonan andando no solamente naAruba pero mundialmente y cada un a bin cu un lista di sugerencia y paar di punto cu pa nan ta importante pa hañaatencion.
E ley laboral na Aruba y e necesidad pa flexibilisa esaki ta e tema cu a bin dilanti durante tur e reunionnan. Tambe a ser comenta cu varios di e comerciantenan den sector hotelero ta buscando awor trahado pa den housekeeping, houseman etc y no ta hañando hende na Aruba pa esaki. Esaki ta haci cu lo mester pone extra atencion eynan di esnan cu por ehempel ta den FASE of na DPL pa asina yega na e personanan aki pa ocupa e trabounan aki y asina contribui tambe na e desaroyoeconomico.
Cu e sector di turismo a papia riba e tema di medio ambienteya cu naturalesa y medio ambiente ta importante pa cu nosturismo. Tambe nos a dialoga riba e tipo di turismo cu nos kier wak aki na Aruba. E calidad vs cantidad.
“Esakinan ta basicamente e liñanan cora cu a bin dilanti den e diferente encuentronan, tambe e topico di reforma fiscal a wordo treci dilanti door di ATIA y Camara di Comercio. Nos a brainstorm riba e diferente puntonan cu tin riba mesa aworaki. COHO y landspakket a bin padilanti y AAA a trece alguntema specifico di e compania mes cu mester haña atencion.
E reunionnan aki a bay bon. Hunto cu RAIZ nos a tene e reunionnan aki entre e integrantenan di ambos partido y nos a haci diferente palabracion pa continua cu e diferentestakeholdersnan aki unabes e Minister encarga ta apunta”, Prome Minister a duna di conoce.
Despues di cada reunion, e representantenan di ATSA, Luigi Heredia; ATIA, Trystan Every; KVK, Omar Tromp; AAA,CEO, Joost Meijs tawata presente y cada un a trece nan input di loke nan ta haya ta imporatante pa e gobierno nobo tenecuenta cu ne den e siguiente gobernacion pa e proximo 4 añanan. Despues di cada seccion di 45 minuut, cadarepresentante a haya turno pa duna nan declaracion na prensay duna e oportunidad pa prensa haci pregunta.


text:
Despues di un biahe largu Michael Arvelo ta bek na kas , despues di a bai kumpli ku un enkargo speshal na Antalya , Turkia
Despues di un biahe largu Michael Arvelo ta bek na kas , despues di a bai kumpli ku un enkargo speshal na Antalya , Turkia .
Den representashon di Confederacion Panamericana de Billar , Sr. Arvelo a bai un ” guera ” kontra di IBSF , International Billiard Snooker Federation . E asuntu ta ku IBSF ta rekonose un asosashon ku a keda lanta na 2017 na merka komo representante ofishal di e region panamerikano . Kaminda ku e organisashon aki ku ta PABSA , Pan American Billiard Snooker Association no tin rekonosementu ni di World Confederation of Billiard Sports y tampoko di IOC , komitè olimpiko . Durante reunion nan ku ta tin entre CPB , PABSA y IBSF , e ultimo aki a bin ku e proposishon pa CPB uni na PABSA. Nan a risibi un kontesta negativo y a hanja splikashon pakiko nò . CPB ta eksisti for di 1988 y tin 18 pais miembro ku rekonosimentu olimpiko y di gobierno di nan pais , y ta representa tur e disiplina nan di biyar. Ademas tin rekonosimentu tantu di WCBS y di IOC. Awor e organisashon Pabsa ta fundá na 2017 y tin 4 miembro kual ta USA , Canada , Brazil y Bermuda. Y e ultimo aki no ta pertenesé na e region pananerikano. Pues un organisashon ku ta kompletamente for di ordu. Pa nada di mundu e organisashon ofishal di snooker no kier asepta CPB komo nan miembro. Y na final no a keda nada otro pa Sr. Arvelo buta na nan konosementu ku e sigiente paso ta pa entrega un denunsia ofishal na tantu WCBS y IOC . Pa lokual ta trata e di dos enkargo a bai super bon. E klinika di arbitrahe di regla y regulashon nan di snooker a keda duna pa e ” Grand Master Referee Instructor ” Sr. Dan O’Sullivan di Nueva Zelandia. Dos dia di teoria y praktika. E klinika a konta ku asistensha di 13 persona di diferente pais. Pues pa lokual ta trata e proksimo kampionato panamerikano di snooker ku lo tuma lugar na Argentina na april 2023 , Michael Arvelo ta bon prepará pa dirigi e parti di arbitrahe , manera ta su kustumber na satisfakshon di CPB .


text:
Reginald ‘Quake’ de Palm ta participa den exposicion di grupo na biblioteca na Playa titula ‘Primary colors’. E grupo ta presenta un coleccion di obra den colornan geel. 18 Artista y Artesano ta participa den exposicion aki. Reginald “Quake” de Palm, artista visual y autor ta conoci pa su storia y poesia pa adulto y pa su cuadranan y mural y a publica 3 buki. Un buki titula ‘Rendezvous : In San Nicolas’ y dos coleccion di poema ‘Kita paña fo’i cabuya’ y ‘Mi tin dos : buki di poesia’. Reginald de Palm su bukinan ta den coleccion di Biblioteca Nacional Aruba.
Reginald (di profesion hurista) ta gusta expresa su mes den musica, skirbimento y pintamento for di hopi jong caba. Actualmente Reginald ta biba na Boneiro pa un temporada en conexion cu trabou. E ta na Aruba pa un par di dia y a dicidi di join e exposicion di grupo. Reginald de Palm a nace na Aruba, for di mayornan di Boneiro y Corsou y a biba na tur tres isla.
Publico por wak e coleccion aki te cu otro siman diabierna dia 7 di oktober. Pa su siman despues e grupo ta presenta un otro coleccion di obra.
Reginald ‘Quake’ de Palm ta participa den exposicion di grupo na biblioteca na Playa titula ‘Primary colors’. E grupo ta presenta un coleccion di obra den colornan geel. 18 Artista y Artesano ta participa den exposicion aki. Reginald “Quake” de Palm, artista visual y autor ta conoci pa su storia y poesia pa adulto y pa su cuadranan y mural y a publica 3 buki. Un buki titula ‘Rendezvous : In San Nicolas’ y dos coleccion di poema ‘Kita paña fo’i cabuya’ y ‘Mi tin dos : buki di poesia’. Reginald de Palm su bukinan ta den coleccion di Biblioteca Nacional Aruba.


text:
ORANJESTAD, Aruba : Recientemente AIB Bank N.V. a celebra cu e contratista Aguirre Garcia & Sons a yega e punto mas halto di construccion durante renobacion di e edificio situa den Zuidstraat, net patras di e edificio actual di AIB Bank den Wilhelminastraat. Nos a acerca Director Di AIB BANK pa un entrevista recientemente pa sa di inversion haci. “Nos tabatin hopi opcion, pero a scoge esun mas cu ta pas cu nos balornan como banco. Cu esaki nos ta subraya nos compromiso serio como un bon ciudadano corporativo, di ta inverti nos placa bek den nos economia y mes momento rescata un monumento”, asina Frendsel Giel, Director di AIB Bank N.V. a duna di conoce.
Desde aña 1998 AIB Bank a muda pa nan edificio actual den Wilhelminastraat. Cu tempo, dor di crecemento continuo, a huur un edificio mas den banda. Pero 5 aña pasa, AIB Bank a adkiri e edificio den Zuidstraat, unda antes tabata Museo Numismatico. Awor a opta pa renob’e, manteniendo su estilo monumental, pero agregando aspectonan moderno pa acomoda entre 10 pa 15 empleado di varios departamento di e banco. Na tur e proyecto ta costa mas o menos 1.3 miyon florin.
“Pa nos ta importante sigui inverti den e economia cu tanto ta sostene nos y ta confia nos cu proyectonan grandi. Ultimo añanan nos a facilita fiansanan grandi pa Aruba, manera ta Hospital, proyectonan di Green Corridor, Watty Vos Boulevard, proyectonan di SOGA y FDA por ehempel addicional na e projectonan di sector priva. Ta e mesun confiansa cu nos ta haya di comercio, e mesun confiansa nos ta demostra bek dor di inverti den nos mesun economia”, di acuerdo cu Frendsel Giel.
Pa loke ta infrastructura di e banco, den pasado caba a inverti den cumpra e parkeerplaats cu tabata di santo y cu un luga pa laba auto. A traha un bunita cura rond di dje, y asina combirti’e den un parkeerplaats pa empleadonan di e banco, embeyeciendo Wilhelminastraat. Cu e adkisicion di e edificio den Zuidstraat, pega tras di e edificio di AIB Bank, lo crea henter un blok di Wilhelminastraat te Zuidstraat, bunita drecha y manteni. Ta nan intencion pa pone poco klinkers tambe den e area di e banco den Zuidstraat.
Si tur cos bay segun plan, lo entrega e proyecto na fin di e prome kwartaal di 2018, aunke cu te awor e trabounan ta mustrando bastante adelanta.
“Cu sosten y confiansa di comercio, nos lo sigui crece y lo sigui inverti den nos mesun economia, manera ta conservacion di e monumento aki. Nos ta masha orguyoso di por duna di nos banda pa sigui embeyece e area aki”, asina Frendsel Giel a termina bisando.


text:
Djaluna dia 23 di desèmber di 7 or pa 8 or pm WESU QUARTET DEN UN PRESENTASHON SPESIAL DI PASKU DEN SAMBIL
Djaluna dia 23 di desèmber di 7 or pa 8 or pm
WESU QUARTET DEN UN PRESENTASHON SPESIAL DI PASKU DEN SAMBIL
WILLEMSTAD — Djaluna dia 232 di desèmber, Wesu Quartet lo tin un presentashon den Sambil, pa ser eksakto na Otrabanda Square nèt dilanti di Cinemark.
Wesu Quartet ta un ansamble di 4 trombon ku lo bai hasi un presentashon den Sambil, tokando vários kansion, pero sigur esnan ku ta kansionnan tradishonal di temporada di Pasku.
E konsepto Wesu ta unu ku ta enkabesá pa e konosido Hector Sampson, kende a forma konstelashonnan ku ta keda dominá pa e instrumènt di trombon.
Pa esnan ku no sa, Wesu ta un tradukshon di e palabra “Bones” na Ingles. Den mundu di músika, un Trombon na Ingles tambe ta keda yama Bones i a tradusí esaki den Wesu pa Kòrsou.
E último biaha ku e Quartet di Wesu a yega di presentá tabata na Museo Marítimo den luna di ougùstùs na aña 2011 ku éksito. Despues Wesu a subi merkado komo Salsa Duro i tabata tin diferente presentashonnan rònt Kòrsou, inkluso Festival di Tumba. Esnan ku subi You Tube i search Wesu por mira kiko e banda a hasi.
WESU QUARTET
Pa loke ta trata Wesu Quartet ku lo presentá djaluna awor dia 23 di desèmber 2019 den Sambil, esaki ta ser forma pa:
Hector Sampson, Achi Concencion, Armando Petrella di Italia i El Gio Atalita. Ya e promé ensayonan a tuma lugá i tur kos ta mustra ku djaluna dia 23 lo ta un anochi tremendo.
Un invitashon ta bai na tur amante di músika di bientu, pa nan presensia e Wesu Quartet aki. Básikamente bo ta bai haña 4 instrumènt ku ta bai kanta e kansionnan aki. E invitashon ta bai pa tur hende tei presente algu promé ku 7 or di anochi na Otrabanda Square ku ta keda nèt dilanti di Cinemark den Sambil. Entrada ta grátis.
Atentamente
Potrèt: Riba e potrèt aki por mira d.r.p.d. Armando Petrella, Hector Sampson, Achi Concencion i El Gio Atalita


text:
‘Aruba Investment Summit 2021’ organisa door di Departamento di Asunto Economico, Comercio y Industria (DEZHI) tabata un exito rotundo. E...Read more
‘Aruba Investment Summit 2021’ organisa door di Departamento di Asunto Economico, Comercio y Industria (DEZHI) tabata un exito rotundo. E...Read more
Minister Xiomara Maduro ta informa cu Departamento di Asuntonan Economico, Comercio y Industria su unidad Expodesk ta organisa otro siman...Read more
E CPI (Indice Consumo di Prijs) pa luna di April 2021 ta 97.57, loke ta representa un caida di 0.02%...Read more
Compara cu januari 2021, e cantidad di placa den circulacion a crece cu Afl. 42,2 miyon te na Afl. 4.818,6...Read more
John Arends di e compania Aruba CBD tabata envolvi hopi di cerca cu creacion di e leynan cu ta permiti...Read more
E maneho di e loteria di Aruba, Lotto, ehecuta por medio di Canadian Bank Note N.V. desde 2012, no ta...Read more
Como parti di e iniciativanan di promocion di inversion di Aruba, Departamento di Asuntonan Economico, Comercio y Industria (DEACI) ta...Read more
Banco Central di Aruba (BCA) recientemente a conclui e encuesta di percepcion di negoshi pa e di prome trimester di...Read more
Prijs di utilidad (electricidad y awa), gasolin y diesel ta wordo determina primordialmente door di e prijs internacional di petroleo....Read more
ASTEC ta anuncio cu desde dialuna dia 3 di Mei 2021, e orario di servicio na Main Gate na waf...Read more
Yegando final di un otro aña, Camara di Comercio y Industria Aruba (KvK) kier tuma e momento pa refleha y...Read more
CARACAS, Venezuela- Citgo Petroleum Corp, e subsidiario Mericano di e petrolero estatal Venezolano, ta moviendo den direccion di nombra un...Read more
CARACAS/NEW DELHI- Venezuela ta ocnta cu e reservanana di petroleo mas grandi di mundo, pero cada biaha e ta bolbe...Read more
WASHINGTON, Merca - Grupo Ford dialuna a anuncia cu den e proximo lunanan e lo elimina 7 mil cupo di...Read more
E CPI pa luna di Januari 2019 ta 122.49, loke ta representa un caida di 0.4% compara cu e indice...Read more
E sentimento di consumidor a deteriora den e prome trimester di 2019, segun e ultimo resultadonan di e Encuesta di...Read more
E indicenan principal di Wall Street a sufri un caida di mas di 2% dialuna, lastra door di empresanan tecnologico,...Read more
Union Europeo lo lo kita Aruba, Bermuda y Barbados for di su lista di preto e siman aki. Ta trata...Read more
NEW YORK, Merca - E accionnan di Wall Street a habri cu caidanan fuerte debi na e preocupacionnan cu ta...Read more


text:
Trias politica no ta un palabra manera bergonsosamente e minister di Salubridat a bisa, pero un konsepto ideológiko. Un ideologia basá riba pensamentu di seperashon di poder pa kibra ku e poder total ku e Rei/Reina ántes tabatin na Oropa. Den nos pais ta prinsipalmente Moises Frumencio da Costa Gomez a lucha for di 1935 pa demokrasia basá riba e prinsipionan di trias politica (wak: Het Wetgevendorgaan van Curaçao).
Ku e minister di Salubridat no ta e kuchú di mas skèrpi den Forti, a keda demostrá na numeroso okashon prinsipalmente den kaso di e pandemia di COVID. Sinembargo pa e bisa ku te ku algun dia pasá e no a tende di e ‘palabra’ trias politica, no tin defensa. Ta manera bo tende durante buelo ku bo kapitan bisa ku e ta bai konsultá ku su manual pa wak kon ta baha e avion. Den e kaso tristu aki e minister ni sikiera a saka e manual di kon goberná for di plèstik. Kon nos por kuida i asta fortifiká nos demokrasia/outonomia ku hendenan ku no tin kapasidat pa goberná, ni siera komprondé gobernashon? Te ki dia nos ta keda vota pa e tipo di hendenan aki? Relevante tambe ta e pregunta kon largu mas e otro partido, esta PNP, ta sigi tolerá i guli e tiponan di vupá aki den un silensio sepulkral.
Willemstad, Kòrsou


text:
Sin duda 2021 tabata un aña skur.
Un epidemia ku a kousa hopi morto i mas deterioro sosio-ekonómiko, mientras un kampaña kriminal di desinformashon, teoria di konspirashon ridíkulo, prinsipalmente riba plataformanan soshal ku e minister di Salubridat konsientemente ta alimentá, ta sigi. Esaki ta bòikotiá bakunashon, krea espasio pa e virus mutua i bira mas peligroso i pone ku tin mas tristesa den famia, pobresa i desempleo.
E riesgo di e efektonan di kambio di klima, manera pèrdidá di diversidat biológiko, seguridat di kuminda, daño na infrastruktura i subida di nivel di awa a keda leu for di agènda di Staten i Fòrti i no ta den Landenpakket Curaçao. Nos mester ta agradesido pa liderazgo di Promé minister di Barbados kende si kontinuamente ta papia na nòmber di Karibe di e tema den foronan internashonal.
E aña tambe a resaltá pa triunfo di poder di plaka riba étika, honestidat i servisio. Ningun kaminda esaki tabata mas bisto ku krímennan ‘di kòl blanku’. Entre otro na Ennia; na Banco Maracaibo; Girobank (pendiente); soborno relashoná ku negosashonnan pa re-aktivá refeneria; kondena di un notario; un kaso den Korte ku ta envolví un otro kantor di notario den uso di Derdengeldenrekening (un kuenta spesial di e kantor di notario riba kua plaka ta keda depositá, pero ku no ta pèrtenesé na e kantor di notario) pa kumpra produktonan luhoso pa hende, i un minister ku ta pone desishon di Korte un banda i ‘pordoná’ ladronnan di Naf 6 mion na BZV. Ademas tabatin vários estafa na empresanan privá ku a preferá di no denunsiá di e krímennan kometé. Gruponan kristian a demostrá nan poder di kapital i finansiá algun partido ku plaka brutu pa avansá nan agènda di odio kontra sièrto minoria.
Forsa di kompra ta keda baha i e klase medio ku ta keda tratá manera buriku di karga, no tin e forsa pa sigi entregá. Klase medio a bira les nouveaux pauvres. Sinembargo, e minister di Ekonomia ta básikamente tira sèrbètè den ‘ring’ i su kolega ta anunsiá un kampaña di spanta hende ku ‘aanslag’ di belasting sin kalkulá e konsekuensianan sosio-ekonómiko. Desesperashon ta kondusí na dekresementu di poblashon (emigrashon e.o) peligrando nos fondonan di penshon i soshal. No ménos importante ta e oumento di kasonan di malestar mental kousá pa angustia i krísis di nervio.
Kisas mas alarmante ta e direkshon di dependensia i limosnero di nos. Un aktitut di hunga víktima, saka man pidi, mas bien èksihí Hulanda plaka. Kontrali na e vishon di nos arkitektonan di demokrasia.
Pero, tabatin algun kos positivo: un yu di tera triunfando ku su ekipo komo kampeon di MLB, trabou di Fundashon Prevenshon, e grupo di hóbennan empresario ku ta dal bai riba propio esfuerso pa trese inovashon, kresementu di sektor di turismo, e ekipo di epidemiólogia i esnan den kuido ku a traha inkansablemente den kuadro di COVID. E puntonan aki ta muchu poko sinembargo pa logra lusa aña 2021.
Willemstad, Kòrsou


text:
Premier Evelyn Wever-Croes: DANKI NA TUR ESNAN CU A YUDA DURANTE A PROME FASE DI COVID-19 Y SU RECUPERACION
Premier Evelyn Wever-Croes:
DANKI NA TUR ESNAN CU A YUDA DURANTE A PROME FASE DI COVID-19 Y SU RECUPERACION
Prome Minister Evelyn Wever-Croes, durante e Conferenia di Prensa di Gobierno di Aruba dialuna anochi, a expresa palabranan di gratitud na tur esnan cu incansablemente a duna di nan parti durante a prome fase di Covid-19 y su recuperacion.
“Mirando cu nos ta mei mei di e prome fase preparando p’e di dos fase, un biaha mas expresando den nomber di Gobierno di Aruba mi ta duna danki na tur esnan cu a yuda nos pa nos a yega asina leu”.
Prome Minister ta referi na e frontliners. Tur esnan cu a lucha tur dia cu alma y cuerpo pa e resto di comunidad por ta salud y sigur. Tambe ta gradici tur profecional cu ta trahando den tur area pa yuda prepara tambe pa e siguiente parti cu ta bay bin. Sigur tambe, Prome Minister ta gradici pueblo di Aruba completo, na e comunidad en general pa e actitud civico y responsabel cu a demostra den e prome parti di e crisis aki.
“Y manera mi a bisa poco dia pasa, mi ta considera cu nos ta mey mey den e tempestad, den e wowo di horcan aworaki preparando p’e di dos parti y ohala cu nos conta riba e mesun actitud civico y responsabilidad di cada persona den e di dos parti”.
Prome Minister a dirigi tambe palabranan na esnan cu no ta realisa e seriedad di e situacion. Ora nos mira wak bek den fin di siman y cuanto aglomeracion tawata tin riba caya, esaki ta produci preocupacionnan apesar cu nos a haña nos libertad. Nos no tin samenscholigsverbod, toque de queda ni shelter in place aworaki, kiermeen tur esaki ta posibel pero ta keda consehabel y responsabel pa ta cauteloo y haci’e na midi.
“Ban keda aplica reglanan di hygiene, laba man frecuentemente pa si bo bin den contacto mes cu un hende cu tin e virus, bo no trece na bo cara y pega cu n’e. Tambe sigui regla di distanciamento, tene distancia di otronan ora bo ta combersa cu otro hende pasobra bo no sa si e por tin e virus. Si nos keda atene nos mes na e reglanan aki, mi tin tur confiansa cu e di dos parti tambe nos lo bay bon”, Prome Minister Evelyn Wever-Croes a enfatisa.


text:
ORANJESTAD: Diaranson atardi Minister Endy Croes a bishita Huchada Bakery na Santa Cruz en conexion cu nan 20 aña di existencia. Na unda cu den nomber di Gobierno di Aruba e mandatario a haci entrega di un reconocemento na e propretaria sra. Jane Smith Alexander. Minister Endy Croes a felicita famia di Huchada y alabes gradici Huchada Bakery Aruba pa contribui grandemente na e desaroyo y economia di nos pais. Tambe a reconoce Huchada pe servicio ehemplar cu nan ta duna na henter comunidad di Aruba particularmentepueblo di Santa Cruz cu a sostene e compañia aki den gran forma
Di parti di Ministerio di Enseñansa y Deporte nos kier a felicita sra. Jane Smith Alexander, famia y empleadonan di Bright Bakery cu a cumpli 20 aña. E mandatario a sigui bisacu Hucahda Bakery tin plan pa expande den futuro. Masha pabien y hopi aña mas di exito pa cu Huchada pa cu futuro.


text:
Minister Dangui Oduber
Fraccion di MAS ta yama reunion den Parlamento y lider di fraccion mes ta ausente
ORANJESTAD – Diamars Minister di Salud Publico Sr. Dangui Oduber tabata den Parlamento pa un reunion publico cu a keda yama pa e fraccion di MAS. Den reunion publico a discuti e tema caminda Aruba a haya instruccion di hulanda pa corta 60 miyon den cuido y tambe e tema tocante e fisiotherapistanan. Minister Dangui Oduber a ricibi hopi pregunta di e miembronan di parlamento pero e ta lamenta cu fraccion di AVP ta hunga wega politico den e asunto serio aki.
Den e reunion Minister Oduber a presenta un protocol firma 31 di juli 2014 pa Gobierno di AVP bou cargo di Sr. Mike Eman y ex Minister Schwengle conhuntamente cu e gremionan y sindicatonan. Den e protocol aki ta menciona cu mester introduci un contribucion propio (eigen bijdrage), mester hinca den otro un lista positivo (voeraf e positieve lijst). Minister Oduber a sigui bisa cu tur e temanan cu a ser discuti den parlamento ta netamente e tema nan cu a keda presenta den e protocol di aña 2014. Cu otro palabra e fraccion di AVP ta cuestiona minister Oduber pa algo cu nan mes a crea na aña 2014.
Minister Oduber a trece dilanti den e reunion publico tur locual Gobierno di Aruba ta haciendo. E mandatario a enfatisa cu ta trahando duro pa brinda pueblo di Aruba un cobertura amplio na e aseguradonan di AZV manera ya ta conoci pa añas. E pakete cu AZV ta brinda ta un pakete cu casi nuin pais desaroya na mundo no ta ofrece. Minister Oduber ta lamenta cu fraccion di AVP no ta trece e hecho dilanti, cu si nos no tuma e accionnan necesario awe, dificilmente AZV lo por keda ofrece un cobertura asina amplio cu ta wordo brinda na e momentonan aki na su aseguradonan.
Segun e mandatario si mira e trayectoria di e gastonan por mira cu na aña 2010 AZV tabatin un total di 330 miyon florin na gasto. Den aña 2020 esaki a yega 448 miyon florin, esaki ta un subida di 35%, e proyeccionnan ta indica cu si sigui asina pa 2030 e gastonan lo surpasa 700 miyon florin. Pa es motibo e mandatario ta haye hopi importante pa desicionnan y accionnan wordo tuma. Sino simplemente no garantisa mas cu e fondo di AZV ta keda manehabel y sostenibel, e mandatario ta expresa.
Minister Dangui Oduber a señala cu e gastonan di AZV ta keda subi cu un promedio di 4% pa aña y pa e motibo aki ta hopi importante pa tuma desicionan concreto pa salbaguardia e fondo di AZV. Otro aspecto cu no ta na Aruba su fabor ta e hecho cu Aruba su poblacion ta den un biehesimento (vergrijzing).
E desicionan cu mester wordo tuma awe ya caba na aña 2014 esaki a keda firma den e protocol di Gabinete Mike Eman 2. Ta accionnan cu mester a wordo tuma caba desde aña 2014 pero door di falta di ehecucion y negligencia di parti Gobierno di Mike Eman awe AZV ta den problemanan hopi mas serio, awe e hemchi a yena.